Monako - Wikipedia\n(Adkaset eus Monaco)\nKan broadel: Inu Munegaschu\nGouarnamant Monarkiezh vonreizhel\n- Priñs Albert II (Monako)\n- Ministr Stad Pierre Dartout\n- Hollad 1.95 km² (231)\n- Dour (%) 0.0\n- istimadur 2020 38,350 ()\n- niveradeg 2000 555,347\n- Stankter 32,020/km² (77)\n- Hollad $976 milion ([[Roll ar broioù dre o PDK (PGP)|]])\n- Keidenn $70,447.5343 (2/3)\n2003 () (n\_a)\nEuro ([[ISO 4217|EUR]])\nPriñselezh Monako (galleg: Principauté de Monaco; monegaskeg: Principatu de Múnegu; okitaneg: Principat de Mónegue), ent-berr Monako pe Monaco a zo ur vonarkiezh vonreizhel hag ur geoded-riez lec'hiet etre ar mor Kreizdouar ha Frañs (departamant an Alpes-Maritimes). Unan eus ar pemp mikroriez europat eo.\nAn eil bro vihanañ er bed goude ar Vatikan hag an hini gant ar stankter poblañs brasañ er bed an hini eo. An hini gant ar muiañ a vilionerion (hag a boliserion) dre annezad eo ivez.\n9 Daveoù ha notennoù\nPriñselezh Monako a zo an eil riez dizalc'h bihanañ er bed goude ar Vatikan. War vord ar Mor Kreizdouarel eo lec'hiet, 18 km war-du ar reter eu Nice hag e-kichen harz Italia. War tri c'hostez eo kelc'hiet gant ar rannvro Provence-Alpes-Côte d'Azur e Frañs. Ur riblenn strizh e-harz an Alpoù. E lec'h uhelañ a zo "Le Rocher" (140 m).\nBrudet eo ar briñselezh evit hec'h hinad. War-dro 8 °C eo an temperadur e-pad ar goañv ha war-dro 26 °C e-pad an hañv. Un draezhenn hir a ra tro douareier ar briñselezh. Eus kostez palez ar Priñs, avat, e kaver un tornaod serzh a bign 63 m a-us ar mor.\nE pevar c'harter eo rannet Monako :\nKêr-Vonako : ar gêr gozh lec'hiet war ur beg-douar roc'hellek, Roc'h Monako e anv.\nLa Condamine : karter gwalarn a endalc'h ar porzh.\nMonte Carlu : ar c'harter-annez m'emañ ar c'hazino.\nFontvieille : ur c'harter nevez savet war douaroù gounezet war ar mor\nKarter eus La Condamine a zo rannet e :\nLa Condamine end-eeun, m'emañ ar porzh\nLes Revoires, m'emañ al liorzh pellvro\nMonte Carlu a zo rannet e :\nMonte Carlu, m'emañ ar c'hazino\nLarvotto, m'emañ an draezhenn\nGwelout Istor Monako.\nTennañ a ra Monako hec'h anv eus ar gresianeg. Trevadennerien c'hresian Marselha a zalc'he un darn vras eus an aod er VIvet kantved kent Jezuz-Krist a oa anvet Monoikos (gresianeg Μόνοικος) gant al Liguriz, ar pezh a dalvez "an ti nemetañ". Hervez ur vojenn gozh e tremenas Herakles dre rannvro Monako hag un azeuldi a voe savet ennañ evitañ : azeuldi Herakles Monoikos.\nDidu e oa ar vro betek ma voe roet da Genova gant an impalaer Henry VI e 1191. Ar republik a savas ur c'hreñvlec'h enni e 1228. E 1297 e voe kemeret gant François Grimaldi a renas e ziskennidi ar vro betek 1731 pa dremenas an tron da Jacques de Goyon-Matignon a-drugarez d'e eured gant hêrez ar priñs diwezhañ. Adkemer a reas an anv Grimaldi.\nStaget e voe ar briñselezh ouzh Frañs e 1793 met adsavet e voe gant Kendalc'h Vienna e 1815. Dindan warezveli Sardigna e voe betek feur-skrid Torino pa berc'hennas Frañs Kontelezh Niça. Koll a reas Monako neuze Roquebrune ha Menton (95% ar vro) a oa en em savet a-enep ar priñs hag a voe staget ouzh Frañs.\nE 1911 ez eas ar vro d'ur vonarkiezh vonreizhel hag e 1918 e sinas ar vro ur stagadenn da Feur-skrid Versailhez hag a lakaas anezhi e gwarez Frañs. Rainier III a yeas da briñs goude marv e dad-kozh Loeiz III e 1949. Ur vonreizh nevez a roas d'ar vro e 1962, dilemel a reas ar c'hastiz a varv ha grataat a reas d'ar merc'hed ar gwir da votiñ. Krouiñ ar reas ul lez-varn veur da wareziñ ar gwirioù diazez. Ezel d'ar Broadoù Unanet eo Monako abaoe 1993.\nE 2002 e sinas ar briñselezh ur feur-skrid-gwarez nevez gant Frañs. Gwarantiñ a ra e chomo Monako ur riez frank zoken ma n'eus hêr ebet gant ar priñs. He difenn a zo e karg Frañs c'hoazh avat.\nE 2005 e varvas Rainier III. E vab Albert II a voe kurunet d'ar 12 ar viz Gouere 2005.\nManoaco a zo ur vonarkiezh vonreizhel adalek 1911. Penn ar stad eo ar priñs. Skour-oberiañ a zo kenaozet eus ur ministr-stad anvet choazet gant ar priñs war ul listenn savet gant ar stad-gall. Ur c'hodedour gall a zle bezañ. Hervez bonreizh 1962 e rann ar priñs gant ur C'huzul broadel a 24 izel dilennet evit pemp bloaz.\nAn aferoù lec'hiel a zo graet war-o-zro gant ur c'huzul-kêr, ur maer en e benn.\nE gannader kentañ a zegemeras Monako da 16 ar viz c'hwevrer 2006, eus Frañs.\nAn andon bennañ a leve eus Monako a zo an douristelezh. Liesekaet he-deus ar briñselezh e oberiantizoù dre herberc'han greanterzhioù evel ar viotermerezh pe an tretoù.\nUr "baradoz fiskel" e vez kavet alies hag un dan vras eus hec'h annezidi a zo milionerien a vroioù arall. Tailhoù war al leve ebet ez eus hag ar stad a vir ur monopol e tachennoù niverus evel ar post pe ar butun. Ar rouedad-pellgomz a berc'henne ar stad ivez met 49% eus ar gevredigezh-stad gozh, Monaco Telecom a oa bet gwerzhet da Cable and Wireless, 6% d'ar Compagnie Monégasque de Banque. Ur monopol eo c'hoazh, avat, ha 45% eus ar c'helodennoù a vir ar stad. Al lveve buhez a zo uhel, heñvel a-walc'h ouzh ar pezh a gaver e kornioù-bro pinvikikañ Frañs. N'int ket tout an annezidi pinvidik, avat, ha leve ar geodedourien vonegask a zo tost a-walc'h ouzh hini ar c'halloued. Lojeizoù ispsisial a vir ar stad evito d'aotren dezho da chom e-barzh ar vro.\nDiouer a dailhoù war al leve en-deus hoalet kalz "repuidi fiskel" eus ar broioù europeat arall. Gounid a ra darn vrasañ o arc'hant er-maez ar briñselezh. Ar re vrudetañ a zo aktourien pe vleinierien Formulenn 1 met ur vinorelezh ez int. Darn vrasañ annezidi Monako a zo tud-kefridioù.\nE 2000, un dezrevel gant ar gannidi Arnaud de Montebourg ha Vincent Peillon a dammallas ar briñselezh da gannañ arc'hant lous. Hervezo e waskfe ar gouarnamant ar justis da wareziñ oberiourien torfedoù finansel. E respond e c'houlennas Monako enklaskoù digant an AKDE hag ar Financial Action Task Force on Money Laundering. Diskouez a reas an enklaskoù-se e oa diwir tamalladennoù an daou gannad gall.\nN'eo ket Monako un darn eus an Unvaniezh Europat e-barzh un unvaniezh-zouan gant Frañs emañ ha an hevelep moneiz eo. Kent 2002 e kogne ar briñselezh un moneiz : ar franc monegasque. E 2002 e tremenas d'an Euro met mirout a reas ar gwir da kognañ pezhioù gant arouez Monako warno.\nDeskadur[kemmañ | kemmañ ar vammenn]\nDek skol-stad ez eus e Monako, seizh skol an derez kentañ en o zouez, ur skolaj, ul lise jeneral ha teknik hag ul lise-otel. Div skol brevez skoazellet gant ar stad a zo ivez (an Institution François d'Assise Nicolas Barré hag an École des Sœurs Dominicaines) hag ur skol etrevroadel (International School of Monako).\nUr skol-veur a zo, an International University of Monaco.\nDemografiezh[kemmañ | kemmañ ar vammenn]\nUr vinorelezh en o bro eo ar Vonegasked. Gallaoued eo an darn vrasañ eus an annezidi (47%) tra ma'z eo ar Vonegasked hag an Italianeg 16%. Ar 21% a chom a stroll 125 broadelezhioù arall.\nAr galleg eo ar yezh ofisiel nemeti met italianeg ha saozneg a vez komzet gant un lod bras eus ar boblañs. Komz a reer ivez okitaneg ha monegaskeg, un diskennad eus ar jenoeg a zesker dre ret e-barzh an holl skolioù eus ar briñselezh.\nAr relijion gatolik eo ar relijion-stad met frankizioù ar feizioù arall a zo gwarantet gant ar vonreizh.\nLec'hienn ar palez\n↑ Geriadur brezhoneg An Here, p. 1430.\nAdtapet diwar « https://br.wikipedia.org/w/index.php?title=Monako&oldid=1909969 »\nKemmoù diwezhañ degaset d'ar bajenn-mañ d'an 24 Eos 2021, da 19:46.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/406 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/406\nII. THESSALONIED, II.\nEVIT ar pez a zell donedigez hon Aotrou Jesus-Christ, hag hon union adare ganthan, (2) e pedomp ac’hanoc’h breudeur, n’en em lezot ket da veza troublet gant neubeud a dra en ho sonjezonou, ha da veza lakeat nec’het gant eun inspiration, pe eur gomz, pe eul lizer-benag a vez lavaret deoc’h a zeufe diganeomp, evel pa vefe tost dervez ar C’hrist. (3) Diwallit na zeufe den d’ho trompla en doare e-bed ; rag red eo e vez deuet da-genta ar revolt, hag e vez bet diskouezet den ar pec’hed, mab ar gollidigez, (4) an enebour hag an hini a zav dreist kement a c’halver Doue, pe a adorer, beteg dond da azeza evel Doue en templ Doue, o lavaret he-unan ez eo Doue .... (5) Ha n’hoc’h euz-hu ket a zonj penaos, pa oann c’hoas ganeoc’h, e lavaren an traou-man deoc’h ? (6) Ha c’houi a oar petra a harz anezhan breman, evit ne vezo diskouezet nemed pa vezo deuet he amzer. (7) Rag myster ar fallentez a labour dija ; o c’hortoz hep-ken ma vezo distrujet an hini a stourm outhan breman. (8) Ha neuze en em diskouezo an impi-ze, pehini a vezo distrujet gant an Aotrou dre ar c’houezaden euz he c’henou, hag a vezo kasset da netra gant ar skeud euz he zonedigez. (9) Donedigez an impi-ze a vezo great gant nerz Satan, gant peb seurt galloud, gant burzudou ha miraclou faoz, (10) ha gant holl dromplerez an injustis e-touez ar re a ia da goll, dre n’ho deuz ket recevet ar garantez euz ar wirionez evit beza salvet. (11) Abalamour da ze Doue a gasso dezhe eur spered nerzus a errol, evit ma credint er gaou ; (12) evit ma vezo condaonet ar re holl pere n’ho deuz ket credet d’ar wirionez, mes ho deuz kemeret plijadur er fallentez.\n(13) Mes evidomp-ni, breudeur muia-karet gant an Aotrou, ni a dle renta heb ehan grasou da Zoue abalamour deoc’h, dre ma hen deuz Doue choazet ac’hanoc’h adaleg ar pen-kenta evit ar zilvidigez dre zanctification ar Spered, ha dre ar feiz er wirionez ; (14) ho kalvet hen deuz da gement-se dre hon Aviel, evit m’ho pezo ar gloar euz hon Aotrou Jesus-Christ. (15) Dre-ze, breudeur, choumit ferm ha dalc’hit mad ar c’helenadurezou hon euz roet deoc’h, pe dre hor c’homz, pe dre hon lizerou.\n(16) Hogen ra zeui hon Aotrou Jesus-Christ he-unan, ha Doue hon Tad, pehini hen deuz hor\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/406&oldid=125534 »


spered ar breur gwenn | ur blog eo …\nspered ar breur gwenn\nPublié le 19/03/2014 par Yann-Ber\nHilzaskemmet eo bet ar soja evit ma c’hellfe bezañ beuzet dindan diastuzerioù, pezh a roe tro d’ur c’henderc’hañ helvus.\nKreskiñ a rae mat ar blantenn hag aes e oa da eostiñ dre ma ne greske ket drouklouzoù.\nN’ eo ket ken evit ar c’hounezerion nag evit ar vevezerion e oa bastus hag evit kevredadoù tud a zo o diduamant c’hoari gant ar moneiz dre berc’hennañ tammoù eus a bep seurt embregerezhioù dre ar bed a-bezh. Aet tachennoù douar ec’hon da zezerzh e tremeno an dud-se d’ur c’hoariell all.\nPerak e komzan eus c’hoari ? Peogwir eo diezhomm d’ an dud-se ar pezh a reont ha peogwir n’o deus amkan kevredigezhel ebet. Ne reont foutre kaer eus an heuliadoù a vo d’ o ober. Un taol kartoù eo. Ar pal zo bezañ ar mestr, kaout an trec’h, ar pellañ ar gwellañ. N’ int ket gwall ziforc’h diouzh tud o c’hoari dirak ur skramm.\nKlaoustreañ a reont war ezhommoù ar poblañsoù a-fet boued d’ober an helv uc’hekañ hogen n’ o deus keal ebet eus ar pezh a ampar ur boblañs.\nLennet eo bet a bep tu er mare-mañ tud a lavar e vefe deuet ur blantenn ouez, ar pasvoulouz, da vezañ trec’h d’an dilouzaouerioù. Aloubet he deus er Stadoù-Unanet tachennoù ec’hon e meur a Stad ma teu da vezañ diaesoc’h gounid soja. Treuzkaset e vije bet hilzaskemmadurioù ar soja d’ar blantenn ouez, pezh a oa dic’hallus touet.\nAr pep farsusañ eo ez eo ar blantenn-se uhel e berzhioù mezhurel hag arveret gant poblañsoù nebeut greantelaet dre ar bed, e Perou da skouer.\nHag e vefe aze ur farsadenn a-berzh an trevaelourion (ekologourion) ?\nAn arvar a chom avat gant louzaouiñ a-vras hon c’hoarierion moneiz. O louzoù o dije lazhet gwenan a vilionoù dre ar bed. E Sina hag er Stadoù Unanet eo ret d’ an dud pollennañ e diouer a wenan.\nDigresk niver ar gwenan a zegas da heul digresk niver ar plantoù gouez, alese niver ar bleunioù, alese niver ar gwenan…\nSetu amañ spered ar breur gwenn en e splannañ. War-bouez un nebeut traoùigoù en deus degaset a chom deurus evit an denelezh a-bezh memestra…\nCe contenu a été publié dans eztaol, kevredigezh par Yann-Ber, et marqué avec mediaoù, stuzegezh. Mettez-le en favori avec son permalien.


Kastell ar Gwildoù - Wikipedia\nKastell ar Gwildoù\nKastell ar Gwildoù hag ar furchadegoù a vez kaset war-raok en dismantroù (a-zehou).\nEmañ Kastell ar Gwildoù e kumun Krehen, en arvor Bro-Sant-Maloù, e genoù ar stêr Argenon.\nUr c’hastell kentañ a voe savet gant mein ha prenn, en XIvet kantved. Diwar ar beg-douar ma oa savet e c’halled kontrollañ aes an tremens en aber an Argenon.\nAr c’hastell mein kentañ a voe savet e deroù an XIIIvet kantved moarvat, e stumm ur garrezenn gant un tour ront e pep korn. E-kreiz ar XIVvet kantved e voe distrujet evel meur a gastell all e Breizh, abalamour da reuz Brezel hêrezh dugelezh Breizh. En amzer-se e oa ar c’hastell d’an tiegezh Belmaner, a-du gant tiegezh Penteür. Ur verc’h da Yann IV Belmaner a zimezas da Charlez Dinan hag hemañ a greskas e zomani evel-se. Goude bezañ brezeliet a-du gant ar Gwesklin hag a-enep ar Saozon, ez eas Belmaner a-du gant Yann Moñforzh. Unan eus diskennidi ar Belmaner, Frañseza Dinan, a zimezas gant ur mab d’an dug, Jili Breizh. Hennezh a oa breur da Frañsez Iañ. Gwarizi a vage ouzh e vreur ha gwall dost e oa d’ar Saozon, dre m’en doa tremenet ul lodenn eus e vugaleaj e Bro-Saoz. E 1446 e vo lakaet herzel Jili Breizh gant tud Frañsez Iañ. Lazhet e voe en e gell e 1450. E dibenn ar XVvet kantved e c’houzañvas ar c’hastell adarre diwar ar brezel evit dizalc’hiezh Breizh : kemeret e voe gant armeoù Bro-C’hall e 1487 ha c’hwezhet e voe an tan ennañ. E 1499 e varvas ar berc’hennez, Frañseza Dinan, ha tremen a reas ar c’hastell neuze etre krabanoù tiegezh Laval, na reas ket kalz war e dro.\nDaoust da se e voe adkempennet goude, memes tra, ha lakaet e-tailh da badout ouzh an armoù nevez gant danvez-tarzh. Lakaet e voe seziz warnañ meur a wech e-pad brezelioù ar C’hevre ; goude-se ez eas war an diskar ha dilezet e voe da vat en XVIIIvet kantved. Lod eus ar mein a voe implijet gant saverien tiez ar c’hornad…\nAbalamour d’e istor ha d’e berc’henned eo anavezet kastell ar Gwildoù alies evel « Kastell Jili Breizh ».\nDaoust ma n’eo ket ken meurdezus kastell ar Gwildoù ha ma oa er Grennamzer, eo chomet en e sav betek hiziv, en un endro kaer. E 1951 e voe lakaet war roll ar monumantoù istorel hag e 1981 e voe prenet ar rivinoù gant departamant Aodoù-an-Arvor. Abaoe un nebeud bloavezhioù e vez furchet ar rivinoù, e-pad an hañv, da glask gouzout hiroc’h diwar-benn istor ar c’hastell.\nKastell ar Gwildoù el lec'hienn “Les côtes du nord de l’Armorique (e galleg)\nPajennadoù diwar-benn Kastell ar Gwildoù el lec’hienn Créhen et le Val d’Arguenon\nAdtapet diwar « https://br.wikipedia.org/w/index.php?title=Kastell_ar_Gwildoù&oldid=1729018 »\nKemmoù diwezhañ degaset d'ar bajenn-mañ d'an 26 Du 2016, da 15:04.


Berenguela Iañ Kastilha - Wikipedia\nBerenguela Iañ Kastilha\nPoltred faltazius Berenguela Iañ Kastilha.\nBerenguela Kastilha, pe Berangaria (1179 pe 1180 – 8 a viz Du 1246), a voe rouanez kenseurt León (etre 1197 ha 1204), ha rouanez Kastilha e 1217.\nGanet e oa, e 1179 pe 1180, e Burgos. Merc'h e oa da Alfonso VIII Kastilha (1156-1214) ha d'e bried saoz Leonor Plantagenet. Div vatezh a reas war-dro an infantez a voe roet madoù dezho: Estefanía, a voe roet douar dezhi gant ar rouaned, pan eas war he leve, e Mae 1181, hag Elvira he devoe kemend-all e 1189 war c'houlenn Berengaria.\nEvel merc'h henañ, ha pennhêrez kurunenn Kastilha, e oa klask warni. Ouzhpenn-se e oa marvet breudeur yaouankoc'h dezhi. Da gentañ e voe prometet, e 1187, da eizh vloaz, da Gonrad, Dug Rothenburg ha pempvet mab an Impalaer santel Friedrich Iañ Barbarossa. Bloaz goude e voe anvet konrad da varc'heg gant danvez e dad-kaer. Ne voe eured ebet etrezo. E 1191 e nac'has eurediñ dezhañ, marteze peogwir he devoa klevet kaoz eus brud fall ar marc'heg, a voe muntret e Durlach en 1196, hervez a voe kontet, gant un ozhac'h, pa oa an dug o wallañ e wreg.\nE 1198, d'he c'henderv Alfonso IX León, evit skoulmañ ar peoc'h etre he zad hag eñ. Pemp bugel o doe, met torret e voe an eured gant ar pab Inosant III. Pa varvas he zad-hi e voe lakaet da rejantez Kastilha evit he breur yaouank Enrique Iañ Kastilha. Mervel a reas Enrique en 1217, ha setu hi rouanez. Ha hi neuze da reiñ he rouantelezh d'he mab Fernando III, dre ma kave dezhi ne c'hallje ket ur vaouez ren Kastilha gant nerzh a-walc'h. Daoust da se e chomas da guzulierez en e gichen.\nLeonor de León (m. 1202), marvet en bugelig;\nConstanza (m. 1242),leanez e Manati Santa María la Real de Las Huelgas en Burgos;\nFernando (1201-1252), a voe roue Kastilha ha roue León evel Fernando III;\nAlfonso (1202-1272), aotrou Molina ha Mesa dre e eured kentañ da Mafalda González de Lara. Addimeziñ a reas da Teresa González de Lara, ha goude da Mayor Alfonso de Meneses, a c'hanas María de Molina, a voe pried da Sancho IV Kastilha;\nBerenguela (m. 1235), dimezet da Juan de Brienne, roue-rejant Jeruzalem.\nAdtapet diwar « https://br.wikipedia.org/w/index.php?title=Berenguela_Iañ_Kastilha&oldid=1932557 »


65 921 pennad emeur o sevel bremañ e rann vrezhonek an holloueziadur.\nDoare an 18 a viz Kerzu 2018 ha Keleier ar vro.\n11 a viz Kerzu : e Strasbourg ez eus lazhet tri den ha gloazet meur a hini all e-kreiz Marc'had Nedeleg (skeudenn) gant un tenner hag a dec'h kuit goude. Daou zevezh war-lerc'h eo lazhet an tec'her gant ar polis.\n1añ a viz Kerzu : harz-debriñ a ra Jordi Sànchez ha Jordi Turull, daou stourmer katalan toullbac'het, da sevel o mouezh a-enep justis Spagn.\n29 a viz Du : Salomé Zourabichvili zo dilennet da brezidantez Jorjia.\n28 a viz Du : e Kampionad Echedoù ar Bed, e Londrez eo bet trec'h Magnus Carlsen war Fabiano Caruana.\n27 a viz Du : ar sontenn InSight a erru war gorre ar blanedenn Meurzh.\n26 a viz Du : embannet eo al lezenn vrezel en Ukraina, gant ar prezidant Petro Porochenko, goude ma'z eus bet harzet tri lestr ukrainat gant morlu Rusia e Strizh-mor Kerch, e-kichen Krimea.\n26 a viz Du : 100 000 sinadur zo bet kaset da Philippe Grosvallet, prezidant Kuzul-departamant al Liger-Atlantel, evit goulenn ma vo ur vouezhiadeg en departamant-se da c'houzout e peseurt rannvro e fell d'an annezidi bevañ, Rannvro Breizh pe Broioù al Liger.\nWar gresk e talc’h ar Wikipedia brezhonek da vont, ha tremen 65 000 pennad zo bremañ. Er 77vet renk emaomp bremañ e-touez ar raktresoù Wikipedia , evit an niver a bennadoù, etre an afrikaneg hag ar belaruseg. Evit gouzout hiroc'h : An Deizlevr.\nE renkadur an holloueziadurioù hervez danvez ar pennadoù emaomp atav en 78vet plas , etre an pandjabeg hag ar woueg. Ne labouromp ket a-walc'h da wellaat ar pennadoù a zo bet boulc'het, hag un toullad pennadoù diazez a vank c’hoazh d’hor Wiki-ni , evel buhezegezh pe lipid ha meur a hini all c'hoazh. Taolit ur sell ouzh roll ar pennadoù a ra diouer d’ar Wiki-mañ. Gallout a ra pep hini ac’hanomp klask sevel ar pennadoù a vank dimp. Mankout a ra dimp ivez pennadoù hir (n'hon eus nemet 24 evit ar mare).\nAdtapet diwar « https://br.wikiyy.com/w/index.php?title=Degemer&oldid=1770769 »


Buhez ar Zent. pages 864, 865, 866, 867. Encyclopédie Marikavel.\npages 864, 865, 866, 867\nPevarzekvet devez a viz Kerdu\nSant Yan Diarc'hen\nBeleg eus a Urz sant Fransez (1280-1349)\nAr zant-man a zo eus tri eskopti : eus hini Leon, dre-'man ennan parouz e vadeziant; eus hini Roazon, dre 'man eno ar barouz e oe person enni; hag eus hini Kerne, dre ma tremenas ennan e vlaveziou divezan. Genel a reas en Sant-Nouga, en Gorre-Leon, er bla 1280, ha roët oe d'ezan, da ze e vadeziant, hano an ôtrou sant Yan, embanner bras ar binijen.\nBlaveziou laouen e vugaleach a dremenas evel eun hunvre.\nGwelet a vije, dre lanneier ha koajou dôn e vro, o c'hoari, drant ha seder, gant bugaligou-all e oad. N'en devoa nemet sellet ouz ar re a valee en e rôk war hent ar vue, evit gouzout an tu da gerzet eun warzu an nenv.\nDal ma oe krennard, ec'h eas da zeski bezan masoner gant eur c'henderv d'ezan, ha buhan e teuas da c'houzout e vicher. Pa c'halle kaout ponchou d'ober war ar stêriou ha kroaziou da zevel er c'hroaz-hentchou, e vije en e vleud. Gallet en dije en em denn brao 'barz ar bed; mes da ugent vla, e oe galvet gant Doue evit bezan silvidigez eleiz a dud, ha sentus ouz mouez an Otrou, en em lakas raktal en penn an hent da vont da veleg. E genderv a reas kement a oa en e c'halloud evit e ziarbenn. Yan a yeas neuze da Roazon, hag eno, goude bezan grêt e studi, e oe beleget. Striz oa ar vue a rene. Yun a rê ter gwech er zun diwar bara ha dour; e zilhad, hep bezan diskempenn, a veze paour; gwelet a rê ar re glanv, ha skuilh a rê madoberou endro d'ezan. Hanvet a oe da berson en Sant-Gregor, tost da Roazon. Eun tad oa evit e bobl; ober a reas d'ezan eur vad dispar, ken dre e gomzou, ken dre e skoueriou; n'en doa ket eur gwenneg evitan e-unan. Pa veze an ôtrou 'n eskob oc'h ober tro e eskopti, person Sant-Gregor a yee en e rôk, eus an eil parouz d'eben, da lakat ar vugale en stad da reseo sakramant ar Gonfirmasion, ha bepred e rê e hent war droad ha diarc'hen. Ac'hane eo e teuas an dud d'e lezhenvel Yan Diarc'hen.\nGoude bezan renet e barouz epad trizek vla, ec'h eas, gant bennoz e eskob, da wiskan saë sant Fransez, da Gemper. Ma kare ar baourente en keit ma oa person, he c'haras muioc'h c'hoaz adalek an de-ze. Ar fallan dilhad a vije mat evitan, ha pa vije goulennet digantan perak e kare bezan gwisket ken dister, e lavare e oa mat awalc'h ar saëou fallan evit eur manac'h hag a oa ken pell hag hen diouz an Otrou Doue.\nDre n'halle ket e-unan rei kalz a zikour d'an dud ezommek, e troe, gwellan m'halle, ar re binvidik d'hen ober, hag e lavare d'eze :\nAr gwenan ' zastum mel, ar paour aluzennou;\nGrêt aluzen d'ar paour, da gât mel an nenvou.\nNe golle ket eur pennad eus e amzer; pa ne veze ket o labourât, e veze o pedi; dre e bedennou, e roë d'e nesan yec'hed ar c'horf hag an ene. Gant aon n'en em glevje re vat e dechou fall hag an drouk-spered, evit e zougen d'an droug, e kastize e gorf dre binijennou kalet. Chom a reas c'houezek vla heb evan banne gwin, nemet ouz an ôter, ha hep dibri tamm kig, nemet gourc'hemennet a vije d'ezan. Bara hei, pe gerc'h, ha fa oa e vagadurez pemdeziek. Ober a rê eiz koaraïz er bla; dougen a rê rochedou kanab, gwel-loc'h da gignat eun den evit d'e wiskan.\nDoue a roas anaoudegez d'ezan eus an amzer da zont. Gwelet a reas ar penn kentan eus brezel Charlez Bleiz ha Montfort. En Kemper e oa pa oe laket seziz war gê (1345), pa oe skoet gant ar gernez er blavez war-lerc'h, ha pa grogas ar vosen enni, tri bla goude. Epad ar c'hlenved stagus-ze, e oe eun êl evit Kemperiz; noz-de e veze war-dro ar glanvourien, ha mervel a reas en o zouez, goude bezan roët ar pep gwellan eus e vue d'ar beden ha d'ar binijen. Nao bla ha tri-ugent bennak e oa; epad an holl amzer en devoa tremenet en manati Kemper, ne oa ket eur pik en e reolen ha n'en dije ket heuilhet, hag awalc'h eo kement-se evit bugale sant Fransez, eme eur pab bras, evit ma c'hallfed lakat o hanoiou war roll ar zent.\nNoblanz ar vro a c'houlennas dougen war o diouskoa korf sant Yan Diarc'hen d'ar be, hag ar bobl a oe mail gantan kregi war gement tra a oa bet d'ezan. Ar burzudou a reas goude e varo a greskas c'hoaz ar vrud eus e zantelez hag ar fizianz en e c'halloud (1).\nAn ôtrou Dupark, dre eul lizer kaset gantan da holl veleien e eskopti, ar 17 a viz c'houevrer 1910, a ro da anaout eo digor e brosez en Rom; fizianz en deus, emezan, e c'hallfomp lavaret hepdale, en hon ilizou, e ofis hag e oferen. En doare-ze, Sant Yan Diarc'hen a vezo ar zant kentan eus eskopti Kemper ha Leon hag a vezo bet anavezet dre e hano hag e vue, hag embannet e zantelez gant ar pab.\n(1) Er bla 1792, e relegou a oe kaset en koach da Erge-Armel; miret a oent gant doujanz gant an ôtrou Loëdon, mer ar barouz-ze, betek ma teuas ar peuc'h; neuze e roas aneze d'e iliz-parouz. Er bla 1842, an ôtrou 'n eskob Graveran a c'hallas kaout dam eus relegou ar penn evit e iliz-vour. O miret a rêr gant enor a-dre kein an ôter-vras, en kichen skeuden ar zant, hag eleiz a dud a ve eno o 'n em erbedi outan. Pedet a ve, dreist-oll, evit bezan dilivret diimz ar boan-benn hag evit kaout an treo kollet.\nKemperiz o deus e Iezhanvet « ar zantik du ». Al lezhanv-ze a zo bet roët d'ezan abalamour m'eo bet livet en du, eur pennad, ar skeuden goz en dens en iliz-veur Kemper.\nSant Yan Diarc'hen a oa eun den sentus; mab oa da zant Fransez, hag ar zant-se ne c'houlenne netra digant e venec'h, gant kement a aked, evel ar zentidigez.\nAr gwir den sentus, eme sant Fransez Asiz, a zo henvel ouz eur c'horf maro : tanquam cadaver; ne ra van ebet, pe e vezo savet war eun trôn kaer, pe e vezo lôsket war an douar yen.\nO vezan klevet hano eus unan eus e venec'h ne oa ket mat d'ezan senti ouz e superior, e reas toullan eur be ha lakat ar manac'h dizent ebarz, betek e c'houg. Neuze e komzas evellen : « Petra, maro out ? » O vezan ma lavare ya, e reas e dennan er-mêz eus an douar : « Gouzout a rez ervat, emezan, e fell d'in kaout diskibien maro ha nan diskibien beo. »\nFransez oa an hini a ouele pa gleve klemmou eun oan, hag a zastume ar prenv kouezet war an hent, gant aon na vije flastret dindan an treid; ne oa ket teneroc'h den evitan, mes ne oa ket evit gouzanv an dizentidigez, dre ma ouie ervat eo mammen vras an droug war an douar-man.\nEvel sant Fransez hag e vugale, bezomp sentus ouz ar re o' deus galloud warnomp, ha kustumomp ar re a zo dindanomp da zenti ouzimp. Ar zentidigez eo a ra ar zantelez.


Pajenn:Herri - Skrituriou sakr - Exod, 1861.djvu/214 - Wikimammenn\nPajenn:Herri - Skrituriou sakr - Exod, 1861.djvu/214\nar plijadureziou difennet. Goude holl, ann dud-se ne varvjont ket holl e stad a bec’hed ; ar guel euz eur maro ken tost a lekeaz keuz ha glac’har enn ho c’halonou, ha Doue a zaveteaz d’ezho buez ann ene dre ar c’holl euz a vuez ar c’horf.\nAnn daou-ughent vloaz a dlie ann Israelited da dremen ebarz er gouelec’h a oa o vont da achui ; ne oa mui nemet eur miz. Moïzes a laka da dalvout ann nebeudik devesiou-ze evit kelenn he bobl, hag he bedi euz a holl nerz he garantez evit-han da veza fidel da Zoue ha da viret he lezen zantel. Hag e skrivaz evit-se he bemped levr, hanvet ann Deuteronom, ar pez a zinifi eil lezen, da lavarout eo, al lezen embannet ha displeghet evit ann eil gueach. Ar bobl, a oa neuze\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/214&oldid=114923 »\nKemmoù diwezhañ degaset d'ar bajenn-mañ d'an 4 Ebr 2018, da 15:50.


Pajenn:Marigo - Abrege eus an Aviel.djvu/314 - Wikimammenn\nPajenn:Marigo - Abrege eus an Aviel.djvu/314\nravisset bet’en Eê, en deus discleriet penaos speret an n’en deus quet comprenet ar pez en deus preparet Doue d’ar re pere er c’har.\n2. P. Considerit penaus ar Barados a so hon heritach, acquisitet deomp gant Jesus-Christ dre ar bris eus e Voad precius, mæs pehini cousgoude ne d’eo prometet deomp nemet dindan condition ma labourimp evit e obteni. Ar Barados a so ur recompans, ret eo eta e meritout dre al labour : ur gurunen eo, ret eo e gounit dre ar victor.\nAvi hon eus ouz eürusdet ar Sænt, ha ne zepand nemet ac’hanomp beza un deiz ar pez ma int. Ar memes curunen pehini o deus-ii meritet, a so proposet deomp evit recompans eus hon labour : servicha a reomp ar memes Mæstr, beza hon eus ar memes Lesen, ar memes Aviel, mar fell deomp eta erruout er memes termen, heuliomp ar memes hent o deus-ii heuliet, imitomp o exempl, imitomp o vertuziou. N’en em excusomp quet voar hor sempladurez : ar Sænt a oa tud eveldomp, beza o devoa ar memes sourciou, ar memes tentationou, ar memes difficulteou eveldomp, hac exposet e oant d’ar memes dangerou ; cousgoude hep caout quen sicour na quen moyen d’en em savetei, nemet ar re hon eus ni hon-unan, ez-int erruet eürusasuant er porz eus ar silvidiguez.\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/314&oldid=94754 »\nKemmoù diwezhañ degaset d'ar bajenn-mañ d'an 5 Du 2016, da 16:40.


Sancho VI - Wikipedia\n(Adkaset eus Sancho VI Navarra)\nSancho VI ar Fur (1133? - 1194) a oa roue Pamplona (1150-1194) a-raok kemmañ e didl en roue Navarra. Mab e oa da García Ramírez de Navarra ha d'e bried kentañ Margarita de l'Aigle.\nBec'h en doe gant ar rouantelezhioù amezek, Kastilha hag Aragón.\n1 E ren\nRouantelezh Navarra Sancho VI (1154-1194). *#ffeeaa, melen sklaer, Rouantelezh Navarra *#ffd42a, melen, douaroù gounezet (1198-1200)}} * Rouantelezh Artajona dindan Sancho III Kastilha (1153-1158)}} *e gwer-glas rouantelezh Nájera *en gwer, rouantelezh Kastilha *#ffaaee, roz, rouantelezh Aragón\nE Gouhere 1191 en em gavas rouaned Navarra hag Aragon en Tarazona a-benn ar fin evit kadarnaat o mignoniezh. Met klask a reas chom hep enebiñ ouzh roue kastilha, ha ne gemeras ket perzh e Kevre Huesca (savet gant Alfonso II Aragon, Alfonso IX León ha Sancho Iañ Portugal) a-enep Alfonso VIII Kastilha.\nMervel a reas Sancho VI e Mezheven 1194, ha beziet en iliz-veur Pamplona.\nE Mezheven 1157 e timezas e Carrión de los Condes (Proviñs Palencia) gant Sancha Kastilha ha Barcelona, merc'h d'ar roue Alfonso VII León ha Kastilha ha d'e bried kentañ, Berenguela Barcelona. C'hwec'h bugel o doe:\nBerenguela (war-dro 1165-1230), dimezet e 1191 da Richarzh Iañ (Bro-Saoz), roue Bro-Saoz.\nSancho VII (1170-1234), roue Navarra (1194-1234).\nBlanca (1177-1229), dimezet da Teobald III Champagn, mamm d'ar roue Teobald Iañ Navarra.\nFernando (? – 1207)\nTeresa ha Constanza, marvet en-yaouank\nAdtapet diwar « https://br.wikipedia.org/w/index.php?title=Sancho_VI&oldid=1989323 »\nKemm diwezhañ d'an 28 Ebr 2022 da 17:41\nKemmoù diwezhañ degaset d'ar bajenn-mañ d'an 28 Ebr 2022, da 17:41.


Ar Scritur sacr - Wikimammenn\nAr Scritur sacr\nL. Prud’homme, 1817 (p. 85-86)\n◄ Ar Vuez eternel Ar Scritur sacr An Dradition ►\nAr Scritur Sacr.\nAr Scritur Sacr eo comso Doue scrivet er Bibl, hac a gompren a levro eus an testamant ancien pe al lezen ancien, hac ar re eus an testamant nevez pe lezen J. C. Tout int inspiret gant ar Speret Santel. En testamant ancien a so pevar sort levro : re ar lezen, re an histoar, re var veulodi pe ar gomportamant, ha re ar prophetet. Al levro eus an testamant nevez a so an Aviel scrivet dre bevar Avieller, sant Vaze, sant Marc, sant Luc ha sant Yan. Acto an Ebestel, scrivet gant sant Luc ; Lizero an Ebestel, da c’houzout eo, pevarzec eus a sant Paul : unan d’ar bobl a Rom, diou d’ar bobl a Gorinth, unan d’ar Galatet, unan d’an Ephesianet, unan d’ar Philippinet, diou d’ar bobl ar thessaloni, unan d’ar Colossianet, diou d’e discipl Timothee, unan da Tite, unan da Philemon, hac unan d’an Hebreanet. Bezàn so ouspen seiz lizer eus an Ebestel, pere a henver catholiq, abalamour ne dint quet evel re sant Paul, adresset da Iliso particulier. Chetu-int-y amàn : Unan eus a sant Jacques, diou eus a sant Pêr, teir eus a sant Yan, unan eus a sant Jud ; hac anfin an Apocalips pe ar revelation eus a sant Yan.\nBezàn so cals a gristenien pere dre ignoranç ne ellont quet profita eus ar Scritur Sacr ; mæs bezàn so ive c’hoas cals pere dre ourgouil hac antêtamant a ve noasus evite lenn ar Scritur Sacr. Chanch a reont er guisse, eme sant Augustin, en poezon, ar remed eus ho c’hlevejo spirituel.\nAn Ilis a so carguet gant J. C. da gonservi e gomzo divin, ha d’o explica d’e bugale pere a dle ho lenn gant cals a respet, gant humilite hac obeissanç, profita eus ar pez a gomprenont, cridi ha respeti ar pez ne gomprenont quet, hac en em soumeti en tout da jugeamant an Ilis.\nAdtapet diwar « https://br.wikisource.org/w/index.php?title=Ar_Scritur_sacr&oldid=118002 »\nKemmoù diwezhañ degaset d'ar bajenn-mañ d'an 6 Eos 2018, da 13:54.


Stumm eus an 10 Gen 2019 da 21:58\nreplaced: e C → e C (3) using AWB\nStumm eus an 24 C'hwe 2016 da 17:26 (kemmañ)\nStumm eus an 10 Gen 2019 da 21:58 (kemmañ) (dizober)\nD (replaced: e C → e C (3) using AWB)\n==Orin ar stirad==\n[[File:MichaelCrichton 2.jpg|thumb|right|[[Michael Crichton]], krouer ar stirad.|alt=Michael Crichton wearing a suit.]]\nE [] e skrivas ar skrivagner [[Michael Crichton]] ur senario diazezet war e skiant prenet pa oa mezeg diabarzhiad e Frañs en ur servij trummadoù revec'hiet. Ne yeas ket pelloc'h an traoù ha tremen a reas da raktresoù all. E 1990 e embannas ar romant ''[[Jurassic Park (romant)|Jurassic Park]]'' a voe azasaet evit ar sinema gant [[Steven Spielberg]] e 1993. Kenlabouret o doa mat-tre an daou zen. Kinnig a reas neuze Crichton da Spielberg senario ''ER''. Divizet o deus aozañ ur film stur evit ur stirad skinwel kentoc'h eget ur film evit ar sinema. N'eus bet degaset kemm ebet pe dost da skript kentañ Crichton. An dudenn a vo [[Susan Lewis]] er stirad a oa ur paotr koulskoude ha ne oa ket [[Peter Benton]] un amerikan du.\nDiskouezet evez er stirad buhez servij an trummadoù en ospital skolveuriek ''Cook County'' e [[Chicago]] ha, dre astenn, buhez an dud a labour ennañ.\nKalz dodennoù eus ar vuhez a-vremañ, pouezus alies, a vez pledet ganto er stirad, dre buhez ar glañvourien pe, dreist-holl dre vuhez ar vedisined pe labourerien all an ospital. Da skouer : ar seropozitivelezh gant Jeanie Boulet ; an heñvelreviadezh hag ar gwir devit an heñvelrevidi da sevel bugale gant [[Kerry Weaver]] ha Maggie Doyle ; ar saviadoù spontus er [[Kongo-Kinshasa|C'hongo-Kinshasa]] hag en [[Darfour]] ma ya di [[John Carter]] evit labourat evit aozadurioù dengarour ; ar vouzarded ha yezh ar sinoù gant [[Peter Benton]] ; ar c'hrign-bev gant [[Mark Greene]] ; an emlazh gant [[Carol Hathaway]] ; an hevarv gant Chen pe c'hoazh brezel [[Irak]] gant Michaël Gallant. Alies e teu war wel kudenn sistem surentez sokial ar Stadoù-Unanet.\nEr penn-kentañ e kaver [[Anthony Edwards]] a c'hoari an Dr. Mark Greene, [[George Clooney]] a zo Dr. Doug Ross, [[Sherry Stringfield]] a c'hoari Dr. Susan Lewis, [[Noah Wyle]] a c'hoari John Carter, studier war ar vezkeniezh, hag [[Eriq La Salle]] a zo Dr. Peter Benton.\nGoude e voe un toullad kemmoù: ar glañvdiourez Carol Hathaway, c'hoariet gant [[Julianna Margulies]] ha glaske emlazhañ e skript ar stur-film a zeuas da vezañ un ezel eus ar skipailh. [[Ming Na]] a gaver e kreiz ar c'hentañ koulzad o c'hoari ar studierez Jing-Mei "Deb" Chen ne gaver ket en eil koulzad pa weler [[Gloria Reuben]] a c'hoari ar vezegez skoazellerez Jeanie Boulet ha [[Laura Innes]] o c'hoari an Dr. Kerry Weaver e eil koulzad.\nA-hed an trede koulzad e weler aktourien o kuitaat a re all o tont. Tamm-ha-tamm e voe cheñchet mik ar skipailh diazez. [[Sherry Stringfield]] a voe an hini gentañ o kuitaat. Disteiñ a reas eus 2001 betek 2005. Kuitaat a reas [[George Clooney]] e 1999 evit c'hoari e filmoù sinema. [[Julianna Margulies]] a guitaas ar bloaz war-lerc'h.\nAdtapet diwar « https://br.wikipedia.org/wiki/Dibar:MobileDiff/1824343 »


Pa vez glec'hiet e vez ruz-teñval liv al lapsang souchong.\nAl Lapsang souchong ( 正山小种 e sinaeg; zhèngshān xiǎozhǒng, pe 烟小种; yān xiǎozhǒng e pinyin), zo un te du eus proviñs Fujian e Republik Poblek Sina. Lavaret e vez ez eo unan eus ar re splannañ o blaz. Brudet eo da vout un te evit ar baotred. Met hiziv e plij d'ar merc'hed ivez.\nGoude ma teu eus delioù izel ar gwez eo lakaet ar souchong da de fin e vlaz. E-skoaz an te du a lec'h all e chom pell da verglañ. Petra eo al Lapsang souchong, ma n'eo ket ur souchong bet sec'het, war goad pin pe sedr, ruilhet ha merglet goude, ha sec'het adarre e paneroù bambou a-us d'un tan koad episea pe siprez. Blaz mogedet, a larer, a vez gant an te-mañ, pe koadet, evel gwinoù zo a vez miret e barrikennoù koad-derv.\nGant an anaoudeien e vez kavet « hardizh » blaz al Lapsang.\nAdtapet diwar « https://br.wikipedia.org/w/index.php?title=Lapsang_Souchong&oldid=1846682 »


Hebreos 4 CCO - Jo̱baˈ fɨ́ɨˉguɨ́ɨ ˈnʉ́ˈˋ, - Bible Gateway\nHebreos 4 Chinanteco de Comaltepec (CCO)\n4 Jo̱baˈ fɨ́ɨˉguɨ́ɨ ˈnʉ́ˈˋ, dseaˋ rúˈˋnaaˈ, e lajeeˇ e seaˋbɨ fɨˊ quíˉiiˈ e jmiˈíngˈˊnaaˈ e se̱e̱ˉnaaˈ cøøngˋ có̱o̱ˈ˜ Fidiéeˇ, jo̱baˈ lajeeˇ jo̱ ˈnéˉ e nijmiñiimˇ dsiˋnaaˈ e laco̱ˈ jí̱i̱ˈ˜ jaangˋ jneaa˜aaˈ niˈnángˋnaaˈ faˈ e jaˋ niˈíingˈ˜naaˈ e jo̱. 2 Co̱ˈ nɨcaguiabˊ dseaˋ júuˆ fɨˊ jee˜ jneaa˜aaˈ quiáˈˉ jial láangˋ Fidiéeˇ dseaˋ jee˜ jaléˈˋ dseeˉ quiáˈrˉ lɨ́ˈˆ laco̱ˈ jí̱i̱ˈ˜ júuˆ e canúuˉ jaléngˈˋ i̱ dseaˋ i̱ cangɨˊ fɨˊ jee˜ uǿˉ quiʉ̱́ˋ do malɨɨ˜guɨ eáangˊ. Dsʉˈ jaˋ e ta˜ calɨˈíingˆ jí̱i̱ˈ˜ co̱o̱ˋ e jo̱ quiáˈˉ i̱ dseaˋ íˋ, co̱ˈ jaˋ jáˈˉ calɨ́iñˉ e júuˆ e canúurˉ do o̱ˈguɨ calɨnʉ́ʉˈr˜ cajo̱. 3 Jo̱ dsʉˈ jneaa˜guɨ́ɨˈ, dseaˋ nɨjáˈˉ lɨ́ɨˋɨɨˈ júuˆ quiáˈrˉ, niñíimˋbaaˈ e nijmiˈíngˈˊnaaˈ e se̱e̱ˉnaaˈ cøøngˋ có̱o̱ˈ˜ Fidiéeˇ, jo̱ o̱ˈ laco̱ˈ i̱ dseaˋ i̱ éengˋ Fidiéeˇ fɨˊ ni˜ jiˋ quiáˈrˉ mɨ˜ féˈrˋ lala:\nJo̱ co̱ˈ eáamˊ sɨguíinˆn quiáˈˉ jaléngˈˋ i̱ dseaˋ i̱ saangˋ dsíiˊ do,\njo̱baˈ cacuǿˋø júuˆ quiéˉe quiáˈˉ i̱ dseaˋ do lala, e dseángˈˉ jaˋ niñíiñˋ e nijmiˈíñˈˊ e seeiñˋ cøøngˋ có̱o̱ˈ˜ jnea˜ laco̱ˈ ngóoˊ jmɨɨ˜.\nJo̱ cajíngˈˉ Fidiéeˇ lajo̱ nañiˊ faˈ cartɨˊ mɨ˜ canaangˋ uiiñ˜ jmɨgüíˋbaˈ catáiñˈˊ jaléˈˋ ta˜ quiáˈrˉ e cajméerˋ latøøngˉ jmɨgüíˋ. 4 Co̱ˈ nɨne˜baaˈ e lajaléˈˋbaˈ ninéeˊ guiʉ́ˉ quiáˈˉ Fidiéeˇ lamɨ˜ uiing˜ lɨ́ˈˆ laco̱ˈ la féˈˋ fɨˊ ni˜ jiˋ quiáˈrˉ lɨ́ˈˆ féˈˋ lala:\nJo̱ lajeeˇ jñʉ́ʉˉ jmɨɨ˜ catóbˈˊ jaléˈˋ ta˜ quiáˈˉ Fidiéeˇ,\njo̱baˈ cajmiˈímˈˊbre mɨ˜ catɨ́ˋ e jmɨɨ˜ guiéˉ do.\n5 Jo̱ lalab cajíngˈˉguɨ Fidiéeˇ cajo̱ fɨˊ ni˜ jiˋ quiáˈrˉ cuaiñ˜ quiáˈˉ jaléngˈˋ i̱ dseaˋ i̱ cajméeˋ saangˋ dsíiˊ có̱o̱ˈr˜ do:\nJaˋ niñíingˋ i̱ dseaˋ na e nijmiˈíñˈˊ e seeiñˋ cøøngˋ có̱o̱ˈ˜ jnea˜ laco̱ˈ ngóoˊ jmɨɨ˜.\n6 Jo̱ jaléngˈˋ i̱ dseaˋ i̱ canúuˉ lamɨ˜ jéengˊguɨ júuˆ quiáˈˉ Fidiéeˇ e quiáˈˉ jial laangˋ dseaˋ jee˜ jaléˈˋ dseeˉ quiáˈrˉ, dsʉˈ jaˋ cangɨ́ɨiñˋ e seeiñˋ cøøngˋ có̱o̱ˈ˜ Fidiéeˇ, co̱ˈ saamˋ dsíirˊ cajméerˋ có̱o̱ˈ˜ dseaˋ do. Dsʉˈ latɨˊ lana tíiˊbɨ e niˈíngˈˋ dseaˋ e jo̱, co̱ˈ cuøˊbɨ Fidiéeˇ fɨˊ e nijmiˈíngˈˊ dseaˋ có̱o̱ˈr˜. 7 Jo̱ co̱ˈ lajo̱b lɨ́ɨˊ, jo̱baˈ Fidiéeˇ nɨcaté̱e̱rˋ co̱o̱ˋguɨ jmɨɨ˜ lɨ˜ líˈˆ dseaˋ e niˈíñˈˋ e seeiñˋ cøøngˋ có̱o̱ˈ˜ dseaˋ do, jo̱ e jmɨɨ˜ jo̱b lɨ́ɨˊ lana. Co̱ˈ Fidiéeˇ nɨcasɨ́ˈrˉ jneaa˜aaˈ laˈeáangˊ có̱o̱ˈ˜ júuˆ quiáˈrˉ e cajmeˈˊ dseata˜ Davíˈˆ fɨˊ ni˜ jiˋ ie˜ lamɨ˜ casúungˉ jmiguiʉˊ ji̱i̱ˋ e cajméeˋ dseaˋ Israel saangˋ dsíirˊ có̱o̱ˈ˜ Fidiéeˇ:\njo̱baˈ jaˋ jmooˋnaˈ saangˋ áaˊnaˈ có̱o̱ˈ˜ dseaˋ do.\n8 Co̱ˈ faco̱ˈ ˈlɨɨ˜ yʉ́ʉˈ˜ Josué cacuøˈrˊ dseaˋ góorˋ dseaˋ Israel fɨˊ e nijmiˈíñˈˊ ie˜ jo̱ lɨ́ˈˆ laco̱ˈguɨ cajíngˈˉ Fidiéeˇ lamɨ˜ jéengˊguɨ e nicuǿˈˉreiñˈ, jo̱baˈ jaˋ eeˋ ta˜ caféˈˋ Fidiéeˇ e nilɨseaˋ co̱o̱ˋguɨ jmɨɨ˜ e nijmiˈíngˈˊ dseaˋ lana faco̱ˈ lajo̱. 9 Jo̱ co̱ˈ lajo̱b lɨ́ɨˊ, jo̱baˈ seaˋbɨ fɨˊ e niñíingˋ i̱ dseaˋ i̱ nɨjáˈˉ lɨ́ɨngˋ júuˆ quiáˈˉ Fidiéeˇ e nijmiˈíñˈˊ e seeiñˋ cøøngˋ có̱o̱ˈ˜ dseaˋ do. 10 Co̱ˈ jaléngˈˋ dseaˋ i̱ ngɨ́ɨngˋ e nijmiˈíñˈˊ e seeiñˋ cøøngˋ có̱o̱ˈ˜ Fidiéeˇ, jo̱baˈ nijmiˈíñˈˊ e nɨcatáiñˈˋ jaléˈˋ e ˈnéˉ jmérˉ lɨ́ˈˆ laco̱ˈguɨ cajmiˈíngˈˊ Fidiéeˇ mɨ˜ cangɨ́ˋ e catáiñˈˊ ta˜ quiáˈrˉ e cajméerˋ latøøngˉ jmɨgüíˋ. 11 Jo̱baˈ ˈnéˉ e nicuǿøˈ˜bɨ bíˋ yee˜naaˈ e laco̱ˈ niñíingˋnaaˈ e nijmiˈíngˈˊnaaˈ e se̱e̱ˉnaaˈ cøøngˋ có̱o̱ˈ˜ Fidiéeˇ e laco̱ˈ jí̱i̱ˈ˜ jaangˋ jneaa˜aaˈ jaˋ nijmóˆooˈ laco̱ˈguɨ cajméeˋ i̱ dseaˋ Israel do ie˜ malɨɨ˜guɨ do mɨ˜ jaˋ jáˈˉ calɨ́iñˉ júuˆ quiáˈˉ Fidiéeˇ o̱ˈguɨ calɨnʉ́ʉˈr˜ e júuˆ quiáˈˉ dseaˋ do cajo̱.\n12 Co̱ˈ eáamˊ ˈgøngˈˊ júuˆ quiáˈˉ Fidiéeˇ jo̱guɨ cuøˊ e seengˋ dseaˋ. Jo̱ eáangˊguɨ jloˈˆ bíˋ quiáˈˉ jo̱guɨ íingˉguɨ ta˜ cajo̱ laco̱ˈguɨ co̱o̱ˋ ñisʉ̱ˈˋ e ˈméˉ lajɨˋ tú̱ˉ taangˋ, jo̱guɨ cuøˊ e ngángˈˋ dseaˋ jial laco̱ˈ catɨ́ɨngˉ e ɨˊ dsíirˊ fɨˊ dsíirˊ jo̱guɨ jial e ɨˊ dsíirˊ có̱o̱ˈ˜ jmɨguíˋ quiáˈrˉ; jo̱guɨ cuøˊ e lɨñiˊ dseaˋ su guiʉ́ˉ o̱si jaˋ dseengˋ jaléˈˋ e ɨˊ dsíirˊ jo̱guɨ su guiʉ́ˉ o̱si jaˋ dseengˋ jaléˈˋ e iiñ˜ nijmérˉ. 13 Jo̱ jí̱i̱ˈ˜ co̱o̱ˋ e seaˋ fɨˊ laˈúngˉ fɨˊ jmɨgüíˋ líˋ ˈmeáˉ dseaˋ e jaˋ ñiˊ Fidiéeˇ o̱si e jaˋ jǿørˉ é, co̱ˈ jalébˈˋ e jmooˉnaaˈ nɨñirˊ jo̱guɨ nɨjǿørˉ cajo̱, jo̱guɨ dseángˈˉ fɨˊ quiniˇbre cajo̱ lɨ˜ niˈɨ́ˉ íˈˋ røøˋ quíˉiiˈ mɨ˜ nitɨ́ˉ íˈˋ lajo̱.\nJesús lɨ́ɨiñˊ jmidseaˋ dseaˋ féngˈˊ i̱ laniingˉguɨ\n14 Jo̱ co̱ˈ Jesús dseaˋ lɨ́ɨiñˊ Jó̱o̱ˊ Fidiéeˇ i̱ camɨ́ɨngˈ˜ do, jo̱guɨ íbˋ cajo̱ i̱ jmidseaˋ dseaˋ féngˈˊ i̱ laniingˉguɨ do quíˉiiˈ, jo̱ íbˋ dseaˋ i̱ nɨcangángˈˉtu̱ fɨˊ ñifɨ́ˉ fɨˊ lɨ˜ guiing˜ Tiquiáˈrˆ Fidiéeˇ, jo̱baˈ ˈnéˉ e té̱e̱ˉnaaˈ teáˋ fɨˊ guiʉ́ˉ lɨ˜ nɨté̱e̱ˉnaaˈ e jáˈˉ lɨ́ɨˋnaaˈ júuˆ quiáˈˉ dseaˋ do. 15 Jo̱ i̱ jmidseaˋ dseaˋ féngˈˊ i̱ laniingˉguɨ quíˉiiˈ do quɨ́ɨˈ˜bre jmɨɨ˜ e nilíˈˋ fɨ́ɨˉ lɨ́ɨiñˉ jneaa˜aaˈ, dsʉco̱ˈ nɨñiˊbre jial dseángˈˉ huɨ́ɨngˊ se̱e̱ˉnaaˈ fɨˊ jmɨgüíˋ la e jaˋ nitéˈˉnaaˈ fɨˊ ni˜ dseeˉ. Co̱ˈ dseaˋ íˋ cajo̱ cangɨ́ɨmˊbre jee˜ jaléˈˋ iihuɨ́ɨˊ lajeeˇ cateáaiñˋ fɨˊ jmɨgüíˋ la, lɨfaˈ írˋ jí̱i̱ˈ˜ co̱o̱ˋ dseeˉ jaˋ caˈéerˋ. 16 Jo̱ uíiˈ˜ e lajo̱b lɨ́ɨˊ, jo̱baˈ nɨta˜ dsiˋnaaˈ e nidsiquiéengˇnaaˈ fɨˊ quiniˇ é̱e̱ˆ lɨ˜ guiing˜ Fidiéeˇ e laco̱ˈ nilíˋ fɨ́ɨˉ lɨ́ɨiñˉ jneaa˜aaˈ jo̱guɨ e laco̱ˈ nijmɨcó̱o̱ˈr˜ jneaa˜aaˈ mɨ˜ dseángˈˉ ˈnéˉ quíˉiiˈ lajo̱; dsʉco̱ˈ i̱ dseaˋ íˋ eáangˊ ˈneáaiñˋ jneaa˜aaˈ jo̱guɨ dsíngˈˉ eáangˊ guiúiñˉ có̱o̱ˈ˜ jneaa˜aaˈ cajo̱.


Geriadur Hemon-Huon - Wikipedia\nGeriadur Hemon-Huon, pe Dictionnaire breton-français français-breton Roparz Hemon - Ronan Huon, evel a zo skrivet dik war golo an embannadur diwezhañ e 2005, eo an anv roet d'ur geriadur divyezhek, embannet gant Al Liamm e 1997 hag adembannet e 2005, ha savet diwar labourioù Roparz Hemon (marvet e 1978) ha Ronan Huon (marvet e 2003).\nUn doare modernaet eus an Dictionnaire breton-français français-breton Roparz Hemon eo a-benn ar fin, hag a veze embannet a-raok 1997, pe e div lodenn da gentañ, pe en ul levr hepken.\nAr c'hemmoù diwezhañ, ha dreist-holl goude marv Roparz Hemon, hag el lodenn galleg-brezhoneg, a zo bet graet gant tri den : Ronan Huon, Reun an Hir ha Divi Kervella.\nArabat droukveskañ ar geriadur-se gant an Nouveau Dictionnaire Breton-Français/Français-Breton, ur geriadur all a zo bet embannet gant Al Liamm e miz Kerzu 2014, hep anv oberour war ar golo.\n4 Embannadur 2014\nGant Gwalarn e veze embannet daou c'heriadur divyezhek, unan brezhonek-gallek hag unan all gallek-brezhonek, savet gant Roparz Hemon penn-da-benn. Adembannet e voent goude an eil brezel-bed gant Al Liamm ha kresket a-nebeudoù.\nD'ur mare e oa tri levr: an hini brezhonek-gallek hag an hini gallek-brezhonek, hag unan all a vode an div levrenn.\nBremañ[kemmañ | kemmañ ar vammenn]\nAbaoe 1997 n'eus nemet ul levr ken.\nEmbannadurioù[kemmañ | kemmañ ar vammenn]\nSetu amañ bloavezhioù darn eus an embannadurioù evel ma'z int skrivet war ar geriadurioù. Mat eo gouzout e oa marvet R. Hemon e 1978.\nAr geriadur brezhoneg galleg\n3de mouladur kresket e 1964, anvet neuze Dictionnaire Breton Français;\n6vet mouladur kresket e 1978, adanvet neuze Nouveau Dictionnaire Breton Français;\n8vet mouladur kresket e 1993, adanvet neuze Dictionnaire Breton Français (ne oa ket nouveau ken);\nAr geriadur galleg brezhoneg\nDictionnaire français breton e 1974, skrivet warnañ nouvelle édition, hep mui.\nAn daou en ul levr\ne 1978 : 6vet mouladur (revue et augmentée) evit an Nouveau Dictionnaire breton français ha "nouvelle édition" evit an Dictionnaire français breton;\n10vet (?) mouladur e 2002 (a-raok marv Ronan Huon e 2003), anvet neuze Dictionnaire Breton / Français Français / Breton, embannet gant An Here hag Al Liamm (an daou anv zo war ar golo) .\n11vet mouladur e 2005 (goude marv Ronan Huon e 2003), anvet neuze Dictionnaire Breton / Français Français / Breton.\nEmbannadur 2014[kemmañ | kemmañ ar vammenn]\nUr geriadur all zo bet embannet e 2014, hep anv oberour ebet war ar golo, hag anvet Nouveau Dictionnaire Breton-Français/Français-Breton, Al Liamm, 2014 - ISBN 978-2-7368-0100-7 ; tremen 62 000 pennger ennañ.\nEvezhiadennoù[kemmañ | kemmañ ar vammenn]\nArabat zo lakaet adverb: koulskoude eo anat, er skouer roet, eo un anv-gwan : arabat eo dit, il t'est interdit de, il est inutile.\nA-wechoù e kaver gerioù en ur rann ha ne gaver ket anezho er rann all:\nEn tu brezhoneg e kaver ruseg ha rusianeg, en tu galleg ne weler nemet rusianeg.\nBrave : pevar ger a gaver hep displegadenn: kadarn, kalonek, dispont, disaouzan, hag unan all, mat, troet ivez gant "bon".\nKemmadennoù[kemmañ | kemmañ ar vammenn]\nLod eus ar gerioù zo bet kemmet o skritur, eus an eil embannadur d'egile, ha n'eo ket dalc'hmat gant Roparz Hemon eo bet graet ar c'hemmoù, na gant Ronan Huon, goude e varv, anat d'an holl.\nac'han betek 1993, ac'hann e 2005 (moarvat diwar skouer amanenn/amann).\nalc'houez betek 1993, alc'hwez e 2005 (allwydd e kembraeg).\nbetek-hen betek 2005, hogen betek-henn (evel e Geriadur an Here e 2001) da c'houde.\ndehou e 1985 evel e 2005.\nderou e 1964, 1974, ha 1978, deroù e 2005, da-heul Geriadur an Here e 2001 (dechrau e kembraeg).\ngenou e 1964, 1974, ha 1978, genoù e 2005 (genau e kembraeg).\ngloud e 1964, glout e 1974, ha 1978 (glout e tu ar brezhoneg ha gloud evit ar galleg chouette), gloud ha glout e 1995. Glout eo ar ger nemetañ er Geriadur istorel ar brezhoneg, gant Roparz Hemon, embannet gant Preder e 1985.\n"Glout" (anv) zo evit glouton, ivrogne, parasite (personne) ; n'eus meneg ebet eus "glout" evit ar gerioù-se el lodenn galleg/brezhoneg.\nmarc'h-kornek, ha ne oa ket e 1964, a zo bet lakaet e 1978, hag adlakaet e 2005.\nMeksik e 1964, ha Meksika, e 1974, 1978, 1993, Mec'hiko e 2005 (Mejico e spagnoleg, pe kalz aliesoc'h México).\nMonforzh betek 1993, ha Moñforzh adalek 1997.\nmoulañ ha mouladur.\nSardinia e 1964, 1974, ha 1978, aet da Sardigna e 2005 (Sardegna en italianeg, ha Sardigna e sardeg), petra bennak ma vez skrivet Katalonia).\nSfins e 1964, 1978, 1995, deuet da vout sfiñs e 2005.\nGeriadurouriezh ar brezhoneg\nGeriadur istorel ar brezhoneg\n↑ Nouveau dictionnaire breton / français français / breton, Al Liamm, 2014 - ISBN 978-2-7368-0100-7 ; tremen 62 000 pennger ennañ.\n↑ Stumm en implij er vro end-eeun, ha degemeret gant ar Real Academia Española hag evit an deveradurioù. N'eus /x/ ebet e brezhoneg avat.\nAdtapet diwar « https://br.wikipedia.org/w/index.php?title=Geriadur_Hemon-Huon&oldid=1970547 »\nKemmoù diwezhañ degaset d'ar bajenn-mañ d'an 5 Meu 2022, da 08:57.


Kaozeal:Yezhoù Unaniezh Europa - Wikipedia\nKaozeal:Yezhoù Unaniezh Europa\nEz-ofisiel ne ra ket an UAE gant al lavarenn yezhoù minorelaet, met gant hini yezhoù nebeut implijet (Bez' ez eus ur Burev ar yezhoù nebeut implijet). Posubl e vo krouiñ ur pennad dindan an talbenn-se memestra. Ch. Rogel 22:56, 24 Apr 2005 (UTC)\nya, goût a ran - ret eo mont da welet ar bajenn dindan an ditl-se. amañ n'eo ket abalamour ma'z on o kaozeal diwar-benn UAE eo e rankan ober gant an termenaduriezh a vezh implijet ganti avat. ma ma vefe o skrivañ ur pennad diwar-benn ideologiezh an nazied e vefe ret implijout o zermenadurezh atav?\nAdtapet diwar « https://br.wikipedia.org/w/index.php?title=Kaozeal:Yezhoù_Unaniezh_Europa&oldid=21046 »\nKemmoù diwezhañ degaset d'ar bajenn-mañ d'an 1 Kzu 2005, da 17:45.


Yann Diarc'hen - Wikipedia\n(Adkaset eus Sant Yann Diarc'hen)\nDelwenn sant Yann Diarc'hen,\nen iliz Pluwenn.\nSant Yann Diarc'hen (pe sant Yann Divoutoù pe ar Santig Du) a oa ur manac'h frañsezad bet ganet e-tro 1279 e Sant-Nouga (Bro-Leon, Penn-ar-Bed) ha marvet e Kemper (Kerne, Penn-ar-Bed) e 1349. Evit gwir n'eo bet morse lakaet da sant gant an Iliz katolik (pa den n'eus goulennet an dra), met chomet eo koun e vrud e soñjoù Kemperiz.\nDre ma oa paour e dud ha dre ma oa chomet emzivad yaouank, e teskas ar vicher mañsoner ha kalvez e ti un eontr pe ur c'henderv dezhañ. Goude e labour e plije dezhañ sevel kroazioù er c'hroashentoù ha pontigoù war ar gwazhioù ivez. Evit mont da veleg ez eas d'ober e studi da gloerdi Roazhon hag eñ beleget e 1303. Anvet e voe da berson Sant-Gregor e norzh Roazhon. Eno e vevas gant nebeut a dra pa glaske reiñ kazi e holl beadra d'ar beorien. Goude 13 vloaz e kavas dezhañ e oa re zous e vuhez e Sant-Gregor hag e c'houlennas bezañ kaset d'unan eus kouentoù nevez ar Frañsezidi. Chom a reas e kouent ar Gordennerien (lesanv ar Frañsezidi) e Kemper e-pad 33 bloaz. Yuniñ a rae alies ha ne grede ket implij botoù, ken e voe lesanvet an divotoù pe an diarc'hen pe an discalceatus (e latin).\nE servij ar beorien e veze ha reiñ a reas sikour d'an dud pa voe sezizet Kemper gant lu Charlez Bleaz e 1344 ha 1345. Pa zeuas an naonegezh vras e 1346 e reas war-dro dastum an aluzenoù e Kerne a-bezh. E diwezh ar bloaz 1349 e varvas gant ar vosenn dre m'en doa klasket pareañ an dud ha graet war-dro sebeliañ ar re varv.\nBeziet e voe e kouent ar Gordennerien hag ul lec'h evit pirc'hirinañ e oa a-raok ma oa bet serret ar gouent da vare an Dispac'h gall. Lesanvet eo bet ar Santig Du ha chomet eo bev e azeulerezh. E-barzh iliz-veur Kemper, tost ouzh ur releg dezhañ e vez lakaet bara war ur plankenn gant tud 'zo da vezañ roet d'an dud paour. Un delwenn, hag ur werenn-livet nevez, a zo ivez. Roet eo bet anv "Santig Du" d'ur straed e Kemper.\nMeneg zo eus gouel ar sant en deiziadurioù brezhon d'ar 15 a viz Kerzu.\nVisant Fave, Santig Du, embannet gant parrez Sant-Nouga, 1991.\nAdtapet diwar « https://br.wikipedia.org/w/index.php?title=Yann_Diarc%27hen&oldid=1879889 »\nDernière modification le 28 Mez 2020, à 11:49\nKemmoù diwezhañ degaset d'ar bajenn-mañ d'an 28 Mez 2020, da 11:49.


Graziadio Isaia Ascoli (Gorizia, 16 a viz Gouere 1829 – Milano, 21 a viz Genver 1907) a oa ur yezhoniour italian.\nGanet e voe Ascoli e 1829 en ur familh yuzevien italianegerien, e Gorizia, ur gêr hag a oa neuze en Impalaeriezh Aostria. En e vugaleaj e teskas meur a yezh hag a veze komzet eno, alamaneg, friouleg, veneteg, ouzhpenn an italianeg hag a oa e yezh kentañ. Studiañ a reas hebraeg kozh gant ur rabin pa oa krennard. Ne reas ket studioù hir, rak goude marv e dad e rankas kemer e lec'h e penn ul labouradeg gwiadoù hag ul labouradeg paper.\nStudiañ a reas ar yezhoniezh e-unan eta met tapout a reas kement a varregezh ha skolveuridi e amzer, pe muioc'h egeto zoken. Ar studiadenn gentañ a zegasas brud dezhañ a voe unan diwar-benn ar friouleg, Sull'idioma friulano e sulla sua affinità con la lingua valaca (1846). Dibaouez e kendalc'has da studiañ yezhoù : ar rromani, an etruskeg, ar yezhoù indezeuropek dre vras, ha dreist-holl ar yezhoù romanek hag ar yezhoù keltiek. Anvet e voe da gelenner en Akademiezh Milano. Unan eus ar re gentañ e voe o studiañ ar rannyezhoù, war dachenn ar romaneg dreist-holl.\nEn eil lodenn eus e vuhez e savas ar gelaouenn Archivio Glottologico Italiano (e 1873), ha renet e voe ar gelaouenn-se gantañ betek 1901. En e studiadennoù war ar rannyezhoù romanek e tiskouezas pegen bras e oa levezon substrat ar c'heltieg.\nGantañ e voe lakaet war wel dibarded ar rannyezhoù frankoprovañsek ha savet an anv "frankoprovañseg" evito, da ziskouez e oant hanter-hent etre ar galleg hag ar provañseg.\nUr brogarour italian e oa. Gantañ e voe savet an anv Venezia Giulia evit ober anv eus ar pezh a veze anvet en e amzer Arvor aostrian ("Österreichisches Küstenland") hag a adkaver hiziv en anv ar rannvro Friuli-Venezia Giulia. Rannañ a reas biz Italia e teir rannvro istorel ha sevenadurel :\nVenezia Euganea, a oa enni Veneto ha Frioul ;\nVenezia Tridentina, pe bro Trento, al lodenn greisteiz eus kontelezh Tirol (Trentino bremañ)\nVenezia Giulia, a oa "Arvor aostrian" da neuze (ledenez Istria ha tro-dro).\nZigeunerisches (1865) (diwar-benn ar rromani)\nAdtapet diwar « https://br.wikipedia.org/w/index.php?title=Graziadio_Isaia_Ascoli&oldid=1741219 »\nKemmoù diwezhañ degaset d'ar bajenn-mañ d'an 1 Meu 2017, da 11:40.


Eliza Le Jeune, deus Poullaouen - Skol vreizh\nVous êtes ici : Accueil Komzoù brezhoneg Eliza Le Jeune, deus Poullaouen\nEliza Le Jeune, deus Poullaouen\nEliza LE JEUNE\nEliza Le Jeune, deus Poullaouen, a gont deomp un istor fentus, hag un pennadig kaoz war amzer he bugaleaj.\nEliza : O ma Doue, petra 'gontefen dec'h, 'gav dec'h ?\nLors : N'ouzon ket !\nEliza : O hir 'vé lod nê, lod 'vé berr ive, bep seurt mod ...\nLors :Lar un' hir deomp ma peus c'hoant, amzer 'meump, hin\nEliza : Ya ya, ur gamaradez 'ma a vize graet Mari neï, hag un devezh lare din:\n-« A me m'eus bet un hunve drol 'vid noz c'ha ! »\n-« A ya laren deï , petra 'oa digoue'et ganit neuze ? »\n-« O laran dit » lar-hi din « n'on ket re zur petra 'oa digoue'et » lar din « med un dra bennaket drol m'eus gwelet » lar-hi - « Eu, a bon c'ha, me» lar-hi « 'zo 'n om gavet 'ba ur passage c'ha» lar-hi « ha m'eus gwelet ar werc'hez» lare-hi.\n-« O gast laren-deï, komanset out da welet traoù a-mod-se »\n-« Eo eo lare-hi gwelet m 'eus neï, m'eus ket kaozeet deusouti med gwelet m'eus neï» hag me ' lar deï :\n-« Dleet 'oa dit bet laret d'ar person neuze , laret pa gwelet ar werc'hez ».\nHag oa aet da laret d'ar person, hag ar person c'houle zigati neuze:\n-« Petra peus kemeret ar mintin-mañ neuze Mari ? »\n- « O ur bannac'h kafe hag ur bannac'h mik 'barzh », lar\n-« A neuze lar ar person deï benn ar wech all po ken 'met lakaad ur bannac'h muioc'h ha c'hwi 'welo 'n aotroù Doue !» 'na laret deï ha na c'hoarz' 'blamour lar mac'had 'na bouleverset neï, un tamm ouiez awalc'h\nLors : Ya emichañs\nEliza : Po ken 'met lakaad muioc'h mik 'barzh 'benn ar wech all ha c'hwi 'welo 'n aotroù Doue 'na laret deï, o ya tammoù tammoù traoù rigolo a-mod-se koa\nLors : Ya ya brao é\nEliza : Ya a ya ma petra 'ri dao 'vé 'n om ziduiñ un tamm hin\nLors : Med dao 'vé !\nEliza : Ya gast ! O gwechall pa vize neuze yaouank vize o tommañ 'ba 'r c'hogn deus noz hag un(an) bennaket ' gomañse ga' ur ribostadenn bennaket, ouiez awalc'h\nEliza : Ya ya koulz ar re gozh 'vel ar re yaouank memes mod, ouiez awalc'h ya\nLors : Ha brao 'oa sertanamant\nEliza : A ya just 'wac'h ya\nLors : Un(an) all ouzoc'h ?\nEliza : hin ?\nLors : Un(an) all ' ouzez ?\nEliza : O ma teufe soñj din med pell 'zo m'eus ket bet 'n om intereset, nann, me 'oa leusket kalm koa\nLors : Pa 'oas bet kontet da Boulanger aze pa kontet e galleg ?\nEliza : N'é ket, n'é ket e brezhoneg è\nLors : E brezhoneg\nEliza : O ya e brezhoneg\nEliza : Ha se ' zo kaoz Monique lare « Mallozh en Doue n'eus ket den gwelloc'h e brezhoneg 'vid e ouiez ! » lare, nann nann nann me zo ganet 'ba 'r brezhoneg\nLors : Ba ya\nEliza : Me ' oa c'hwec'h vloaz pa oan aet d'ar skol ha ouien ket ur gomz galleg. Petra lare ar re all me ouien mann ebet med benn out bet un neubeud deioù, ouiez wac'h, ar vugale 'n om gav da zeskiñ med ouiemp ket ur poz galleg hin, nann, mamm rae ket è setu a-mod-se ouiez wac'h oa ket bet kaozeet deusoudomp. Kaset oamp da skol 'vid deskiñ ha graet mamp è koa med laret a ran dit ouiemp ket kalz tra pa oamp bet c'hat nann med oamp ket bet pell 'benn 'mamp desket ar galleg aze da heul' ar re all koa ya\nLors : Ha oas ket puniset\nEliza : Bet on bet ur wech on bet puniset med goude me n' om zebrouille... petra ' vize graet deus an dra-se dijà ?\nLors : Ar veuc'h\nLors : Ar veuc'h n'é ket ?\nEliza : N'é ket ni mamp « une pièce... une pièce de monnaie »\nLors : Ar simbol, n'é ket\nEliza : Ar simbol, voilà ! ha hini na nañ deus an abardaez pa vize echuet ar skol eñ 'oa puniset mod all war an deiz 'n om zebrouilles da baseal nañ d'an hini gleves kontañ brezhoneg, 'n om zebrouilles da roiñ nañ dezhañ med ma chome ganit an abardaez pé vize echuet ar skol ben neun vizes puniset ha vizes derc'het war-lerc'h ar re all un tamm\nEliza : Vizes derc'het war-lerc'h ar re all !\nEliza : Puniset 'ba 'r c'hlas koa\nLors : Ha peseurt punision vize ?\nEliza : O mann -- vize ket mann grave 'bet hin, med derc'het un tamm war-lerc'h ar re all sensément vizemp puniset peogwir kaozeemp brezhoneg ha bremañ 'maint klask lakaad ar vugale da gaozeal brezhoneg ha se 'zo chañchamant hin\nLors : Ha ya ya\nEliza : Hag ezh'mm neuint é peogwir vo kollet « la langue bretonne » è\nEliza : O ya, ezh'mm 'zo d'ober è ya !\nEliza : O ma doue petra a gontefen deoc'h, a gav deoc'h ?\nEliza : Hir e vez lod anezho, lod a vez berr ivez, bep seurt mod\nLors : Lar unan hir deomp ma peus c'hoant, amzer hon eus, hein\nEliza : Ya ya, ur gamaradez am boa a vize graet Mari anezhi, hag un devezh a lâre din :\n- « A, me am eus bet un hunvre drol evid noz moarvat »\n- « A ya a lâren dezhi, petra e oa degouezhet ganit neuze ? »\n-« O lâran dit » a lâr hi din « n'on ket re zur petra a oa degouezhet » a lâr hi « mes un dra bennaket drôl am eus gwelet » a lâr hi...\n-« Eu a bonn, moarvat... »\n« me a lâr-hi a zo en em gavet e-barzh ur " passage " moarvat » a lâr-hi « ha am eus gwelet ar werc'hez » a lâre-hi\n- « O gast ! A lâren dezhi, komañset out da welet traoù a mod-se ? »\n- « Eo, eo », a lâre-hi, « gwelet am eus anezhi, n'am eus ket kaozeet diouti mes gwelet am eus anezhi » , ha me a lâr dezhi :\n- « dleet e oa dit bet lâret d'ar person neuze, lâr ho poa gwelet ar werc'hez ! » Hag e oa aet da lâret d'ar person hag ar person a c'houlenne diganti neuze « petra ho peus kemeret 'ar mintin-mañ Mari ? »\n- « O ur bannac'h kafe hag ur bannac'h mik e-barzh » a lâr.\n- « A neuze » a lâr ar person dezhi « a-benn ar wech all n'ho po ken nemet lakaad ur bannac'h muioc'h ha c'hwi a welo an aotroù doue » en doa lâret dezhi hag en doa c'hoarzhet abalamour da lâret moarvat en doa bouleversert anezhi un tamm, 'ouiez awalc'h !\nEliza : N'ho po ken nemet lakaad muioc'h mik e-barzh a-benn ar wech all ha c'hwi a welo an aotroù Doue en doa lâret dezhi ! O ya tammoù --tammoù traoù rigolo ar mod-se, koa...\nLors : Ya ya, brao eo !\nEliza : Ya a ya ma petra a ri ! Dav a vez en em ziduiñ un tamm hein\nLors : Mes dav e vez\nEliza : Ya gast ! O gwechall pa vijen yaouank 'vije tommed e-barzh ar c'hogn diouzh noz hag unan bennaket a gomanse gant ur ribostadenn bennaket, ouiez awalc'h !\nEliza : Ya ya koulz ar re gozh evel ar re yaouank memes mod ouiez awalc'h ya\nLors : Ha brao e oa sertanamant\nEliza : A ya just awalc'h\nLors : Unan all a ouzoc'h\nLors : Hein ?\nLors : Unan all a ouzez ?\nLors : O ma teufe soñj din mes pell a zo n'em eus ket bet en em intereset, nann me a oa lesket kalm koa\nLors : Pa oas bet kontet da Boulanger aze az poa kontet e galleg ?\nEliza : N'eo ket n'eo ket, e brezhoneg ivez\nLors : O ya e brezhoneg\nLors : Ha se a zo kaoz Monique a lâre « Mallozh en Doue n'en deus ket den gwelloc'h e brezhoneg evit e ouies » a lâre. Nann nann nann me a zo ganet e-barzh ar brezhoneg !\nEliza : Me a oa c'hwec'h vloaz pa oan aet d'ar skol ha ne ouien ket ur gomz galleg. Petra a lâre ar re all me na ouien mann ebet mes a-benn out bet un nebeud deizioù e ouies awalc'h, ar vugale en em gav da zeskiñ mes ne ouiemp ket ur poz galleg hein nann ! Mamm na rae ket ivez setu a-mod-se e ouies awalc'h ne oa ket bet kaozeet diouzhomp, kaset e oamp d'ar skol evit deskiñ ha graet hon doa ivez koa mes lâret a ran dit ne ouiemp ket kalz tra pa oamp bet moarvat, nann, mes ne oamp ket bet pell a-benn hon doa desket ar galleg aze da heuliañ ar re all koa ya\nLors : Ha ne oas ket puniset ?\nEliza : Bet on bet ur wech on bet puniset mes goude me en em zebrouilhe... Petra e vize graet diouz an dra-se dija ?\nLors : Ar vuoc'h ?\nEliza : Hein ?\nLors : Ar vuoc'h n'eo ket ?\nEliza : N'eo ket ni hon doa « une pièce, une pièce de monnaie »\nLors : Ar simbol, n'eo ket ?\nEliza : Ar simbol, « voilà ! » hag an hini en doa anezhañ diouzh an abardaez pa vize echuet ar skol eñ a oa puniset mod-all war an deiz en em zebrouilhes da baseal anezhañ d'an hini a gleves kontañ brezhoneg, en em zebrouilhes da roiñ anezhañ dezhañ mes ma chome ganit d'an abardaez pa vize echuet ar skol bein neuze e vizes puniset hag e vizes dalc'het war-lerc'h ar re all un tamm\nEliza : E vizes dalc'het war-lerc'h ar re all.\nEliza : Puniset e-barzh ar c'hlas, koa.\nLors : Ha peseurt punision a vize ?\nLors : O mann ne vize ket mann « grave » ebet hein, mes dalc'het un tamm war-lerc'h ar re all « censément » e vizemp puniset peogwir e kaozaemp brezhoneg, ha bremañ emaint o klask lakaad ar vugale da gaozeal brezhoneg, ha se a zo chañchamant hein ?\nLors : Hag ezhomm o deus ivez peogwir a vo kollet « la langue bretonne » ivez\nLors : O ya ezhomm a zo d'ober ivez ya !


War sav, Bretoned !\nRedon, Imprimeries Réunies, A. Bouteloup et fils aîné, sans date\nMarv o tifenn ar groaz\nTaolenn da echuiñ\nFAÑCH, GWENOLE ha YANN\nLazhet ar roue mat Loeiz c’hwezekvet, ar veleien direbech graet an hu warno evel war loened gouez !… Va Doue, va Doue ! petra ’deuimp-ni da vezañ ?\nYANN AR PINIFI\nEvidon-me n’em eus keuz ebet d’ar roue, d’ar breser digar ha digalon. Ya, diskaret eo ar pabor diwar e gador alaouret, hag ar bobl, em amzer da zont, a vezo bleinet gant tud eus ar bobl ; an holl a vezo keit-ha-keit dirak al lezenn, keit-ha-keit dirak an tailhoù, hag, evel m’eo dleet, keit-ha-keit dirak ar c’hargoù. Ar bobl a vezo roue ! Frankiz da bep hini !\nSell ! ar glabouser en doa kollet e deod. Hag eo evit lavaret hevelep sotonioù e tigorez bremañ da c’henoù ?… Alo, Yann, ro peoc’h gant da stranerezhoù. Diwall ne deufe Doue da’z skeiñ abalamour da’z kwall gomzoù !… Met, lavar din, e pelec’h ’out-te bet o teskiñ komz en doare-se ? Biskoazh betek-henn n’ez poa savet da vouezh evit lavaret n’oa ket kompez an traoù en hor bro, hag hiziv, paourkaezh den, e kavez beg e pep giz kozh ?…\nPeogwir e fell deoc’h gouzout, me ’lavaro deoc’h. Er bourk e vez bremañ alies, alies, bodadegoù tud yaouank eveldon-me, devezhourien, pe micherourien, an darn vrasañ anezho. Mont a ra, kredit ac’hanon, mar kirit, kalz tud da selaou sitoianed eus Pariz pe lec’h all, tud ouiziek, a oar lavaret brav an traoù, a zesk o gwirioù d’an dud…\nKenkoulz all pe welloc’h, zoken, a rafent deskiñ dezho o deverioù… Va Doue ! va Doue !… Da belec’h ez eomp e giz-se ? Ha petra ’ra d’an ailhoned-se eus Pariz dont da glask trabas ouzh hor beleien-ni ? Peseurt droug a reont ? An neb ne fell ket a relijion evitañ e-unan, a dle, da vihanañ, he lezel gant ar re a gar anezhi… Mar ne ra ket a vad, evit droug na ra ket kennebeut.\nAr veleien a yoa mall-bras lakaat anezho da vezañ evel ar re all. Ar re-se a zo tud eveldomp, ha n’ouzon ket perak e reer kement a enor dezho ; ne reont netra, ha koulskoude, petra ’vank dezho ?…\nLavar ’ta, Yann, peseurt droug o deus graet ar veleien dit ?\nPeseurt droug ? peseurt droug ?… Ya, droug a reont, din-me ha d’ar re all, ha me ’garfe son dizale glaz ar beleg diwezhañ en hor bro.\nDa hini-te a sono kentoc’h, paourkaezh dianket. Marv e vezi, ha da eskern en douar a vezo kemmesket pell a vezo gant ar boultrenn, hag ar saeoù du a yelo bepred a di da di, a wele da wele, da frealziñ ar glañvourien geizh war o zremenvan. Dibaot eo c’hoazh, a drugarez Doue, ar Vreizhiz a fell dezho mervel evel ar c’hi. Keit ha ma chomo an Iliz en he sav e vezo beleien, hogen, hervez ar C’hrist, an Iliz a bado keit hag ar bed. Breizh-Izel a gar an Aotroù Krist, Breizh-Izel a zo kristen betek he gwrizienn donañ, ha dalc’hmat e vezo.\nStart eo hor c’halon en hor c’hreiz\nHa startoc’h ar groaz en hor Breizh.\nYa, paourkaezh Yann drubard, kaer ez pezo diskrognal da zent, kaer ez pezo kaout naon a saeoù du, gant gras ha nerzh an Aotroù Doue, m’hen tou ! hini ebet anezho n’ez pezo da ziskolpañ, keit da vihanañ ma vezo Gwenole va anv, keit ha ma vezo dek biz war va c’hrabanoù dir !…\nAr c’homzoù-se, Gwenole, a zo din eus ur Breton kalonek eveldout ; me a lavar evel-se ivez. Kement Breizhad a zo dre amañ a savo dizale evel ur voger eus o c’horfoù da ober un difenn bev d’o beleien, ministred Roue an Neñv hag an douar.\nDiwall te, kentoc’h !\nKerzh, kerzh prim eus va gouloù ; ne fell mui din klevet anv ac’hanout, pezh fall ma’z out !\nYANN gant ur vouezh trenk\nYa, ya, mont a ran eus ho kouloù, evel ma livirit ken krak ; hogen bez’ ho pezo eus va c’heloù, m’hen tou ! ha dizale zoken marteze… Mont a ran, tonton Fañch, hogen, gwelet a reot c’hoazh ac’hanon, c’hwi pe ho penner… ho taou, marteze… ha neuze ne lavaran ket ne deuio ket a geuz deoc’h abalamour d’ar c’homzoù garv a stlapit din hiziv !\nN’hon eus aon ebet gant da c’hourdrouzoù. Doue eo ar Mestr, hag, en despet dezho zoken, ar re fall o c’hinañ a rank plegañ dezhañ. Ne gouezho ket ur vlevenn eus hor penn hep E aotre…\nKer e kousto da’z ler mar klaskez ober droug da-unan ac’hanomp. Diwall, paotr kaezh, te eo az pefe keuz, sur a-walc’h. Yann a ya diwar wel.\nPebezh hinkin fall !… Gwelet a raen ur pennad zo n’eo ket heñvel an traoù gant hor mevel… Met, lezomp anezhañ da c’hoari e benn diot, ha komzomp a draoù all grevusoc’h…\nLiens transversaux de livre pour III diviz


Culture & PatrimoineCulturePatrimoineE brezhoneg\nE-pad ar vakañsoù e-lec’h mont da vro-Euskadi evel boaz e c’hell ar vretoned kar o bro ober anaoudegezh gant teroueroù ar vro. E kumun ar Palez, e su Bro-Naoned, emañ mirdi ar gwinieg. Ur bed dezhañ e-unan eo bed ar gwin ha ne anavezont ket anezhañ ar vretoned ha n’int ket a-orin eus su al Liger.\nBep merc’her a viz eost, e c’hello an nen ober anaoudegezh gant ar Gwinieg ha Bro ar Gwin dre selaou un heñcher argbennigour war ar sujed-se. E mirdi ar gwinieg e vo ha ne vo ket ker : 5€ evit an dud deuet, digoust evit ar vugale dindan 12 vloaz !\nKit d’ober anaoudegezh gant ar Breizh d’Azur tudoù kaezh !


Routaer - Wikipedia\nDa generen rouedadoù stlennegel e tafar ur routaer ur glozenn elektronek anezhañ (pe un urzhiataer dediet) o labourat war live 3 ar patrom OSI (hogen evelkent en em skor war an daou live 1 ha 2). Diogelañ a ra an eren, an ennegañ hag ar routa roadennoù etre daou rouedad load pe arbell. Dieub eo ouzh pep topologiezh hag dres e roll a zo etrekennaskañ rouedadoù disheñvel o zopologiezh.\nKeweriañ ha kadaviñ a ra ur routaer taolennoù routa a vez oc'h aesaat treankañ ar stlennoù. Ul listenn trehentadoù (pe hentoù) d'ober gante eo. Lies ensezadurioù a c'heller menegiñ :\nRoutaer/tolper pe routaer amsez,\nRoutaer RNIS pe routaer hiniennel,\nKomenadoù kehentiñ routaüs evel IPX/SPX pe TCP/IP e ranker ober gante evit arverañ ur routaer. Da skouer, NetBIOS/NetBEUI n'eo ket routaüs.\nArc'hwelañ ur routaerAozañ\nEnbonegañ an ennegoù MAC a zo e-barzh an iriennoù kaset a glom da klom a vez disheñvel hervez an dopologiezh (arveret e vez an ennegoù MAC da treuzkas ar stlennoù a zo e-barzh an irienn d'ar c'hlom mat). Neuze, o vezañ ma c'hell ur routaer etrekennaskañ rouedadoù a dopologiezhioù disheñvel, e c'hell war an dro daskemmañ an iriennoù a zo enne an ennegoù MAC da lakaat anezhe da vezañ azas ouzh pep rouedad (eleze lennus gante).\nOuzhpenn, pa e anavez enneg ar routaer kentañ da gas dezhañ an irienn (a rouedad da rouedad), e c'hell ouzhpennañ e enneg MAC e-barzh an irienn.\nGouest eo ivez d'azganañ an irienn en ur zaskemmañ anezhi.\nDomani skignañ :\nNe lez ket ur routaer tremen an iriennoù skignañ ("broadcast" e saozneg). Evel-se e tespiz un domani skignañ ("broadcast domain" e saozneg). "Didroc'het" e vez neuze gant ur routaer rouedad hollek ur c'hevredad da lies rouedad mezionel pep hini etrekennasket gant ur routaer.\nTaolennoù routa :\nAmparet e vez an taolennoù routa dre c'hras ennegoù meziantel live 3 ar patrom OSI (evel re IP). Amparet e vez an enneg meziantel e-unan gant un niver rouedad hag un niver ostiz er rouedad. Dizlac'h eo ouzh an enneg MAC. Setu perak ne c'hell ket ur c'homenad ha ne implij ket ennegoù meziantel bezañ routaüs (ne c'hell ket treuziñ ur routaer).\nEnderc'hel a ra un daolenn routa :\nRoll hollad ar rouedad anavezet,\nEnnegoù meziantel ar routaerioù kentañ da dizhout ur rouedad lavaret,\nUr c'heal koust evit pep a hent,\nGalloud a ra un daolenn routa bezañ hizivaat gant un doare diasavel pe dialuskel.\nRouta diasavel :\nDre zorn ren e vez kefluniet ha marilhet taolenn pep routaer.\nPep hent gant e goust a rank bezañ anavezet gant an hini a zo e karg da leuniañ an daolenn routa neuze.\nEvel just, pa vez daskemmet tra pe dra war ar rouedad, e ranker hizivaat hollad taolennoù routa.\nRouta dialuskel :\nAn hent kentañ a rank bezañ kefluniet dre zorn ren. Da c'houde e vez ar routaerioù o kehentiñ an eil re gant ar re all da ditourañ an taolennoù routa. D'hen ober e vez arveret lies hentenn :\n---> Treol routa dre stad an ere : dre "broadcast" pe "multicast" dindan stumm kemmenadoù e vez kehentet an daskemmadur eus ditouroù haezadusted ha koust. Treuzkas an ditouroù-se d'ar routaerioù arall a vez ardoet gant pep routaer. Gant an hentenn-mañ e vez atav pep taolenn hizivaet hag e c'heller tremen hep ma vefe dolioù routa er rouedad.\n---> Treol dre sturiadell esaou : gant an hentenn-se e vez jedet niver ar routaerioù da dremen dreze da dizhout un dehaezadur. Galloud a reer neuze savelañ an hent berrañ. War-lerc'h e vez kaset gant ar routaer e daolenn d'e amezeien e-kerz un hizivaat. Ne c'heller ket tremen hep ober gant an dolioù routa hogen e vez eeunoc'h ar jedadurioù. Niverus e vez koulskoude an dreizhidell c'hanet gant an hentenn-se hag an amzer gengreizennañ evit ur sell hollek a zo hiroc'h.\nGant ar c'heal koust e vez kempouezet ar c'harg. Ar c'houst a zo ennañ an arventennoù tizh ha soliusted etre daou trehentad, an hevelep niver a lamm etre daou routaer enne.\nKefluniañ ur routaerAozañ\nLod eus ar reizhiadoù korvoiñ a rizh dafariad a zo enne arc'hwelioù routa. Neuze e vez kefluniet ar routa rag-eeun dre ar reizhiad korvoiñ evel evit Windows NT, Netware pe UNIX.\nEvit ar routaerioù dediet e ranker kefluniañ anezhe dre un dermenell gennasket rag-eeun oute pe dre ar rouedad gant un urzhiataer.\nAr c'homenadoù routaAozañ\nAr c'homenadoù-se e vez efedet ar routa gante hervez unan eus an treolioù deskrivet a-us.\nRIP (Routing Information Protocol) : kemeret e karg gant IP ha IPX, e vez arveret gantañ an treol dre sturiadell esaou en ur gontañ niver al lammoù etre ar routaerioù da dizhout an ostiz. Pep 30 eilenn e vez graet an hizivaat d'an taolennoù.\nOSPF (Open Shortest Path First) : arverañ a ra ar c'homenad-mañ an treol dre stad an ere evel NLSP (Netware Link State Protocol). Spesadel int evit IPX.\nBremañ e vez war-vete an holl routaerioù lieskomenad.\nAdtapet diwar « https://br.wikipedia.org/w/index.php?title=Routaer&oldid=1638269 »\nKemm diwezhañ d'an 16 Ebr 2015 da 13:00\nKemmoù diwezhañ degaset d'ar bajenn-mañ d'an 16 Ebr 2015, da 13:00.


Korfkenn (toullgorferezh) - Wikipedia\nUr pennad korfkenn zo diwar-benn ar pezh dilhad.\nUn doare toullgorferezh eo ar gorfkenn ma vez staliet meur a vravig renk-ouzh-renk a-hed kroc'hen ar c'hein d'an daou du d'al livenn-gein oc'h ober un dres heñvel e neuz ouzh ur gorfkenn.\nUn toullgorfadur war-c'horre an hini eo hag alies e vez distaolet gant ar c'horf. Abalamour da se eo ral ha ne vez ket douget kalz ouzhpenn ur sizhun. Alies zoken e vez tennet ar bravigoù goude un nebeud eurvezhioù nemetken, toullet ar c'hein evel-hen evit o skeudenniñ pe o diswel evit brufañ ur stal-toullgorferezh pe ur produ bennak.\nAr bep aliesañ ne van kleizenn ebet da heul an toullgorfadur-mañ\nBez' e c'hell bezañ kaset da-benn ur c'horfkenn gant an dud a blij dezhe ar sadomasocherezh, a-wezhoù staget an eil bravig ouzh egile gant chadennoù pe seizennoù.\nPennad er BME-Zine Encyclopedia\nAdtapet diwar « https://br.wikipedia.org/w/index.php?title=Korfkenn_(toullgorferezh)&oldid=1460870 »\nKemmoù diwezhañ degaset d'ar bajenn-mañ d'an 4 Ebr 2013, da 10:13.


Sant-Sebastian-an-Enk - Wikipedia\nMonumant ar re varv hag iliz Sant Sebastian.\n27 383 ann. (2018)\n2 350 ann./km²\n47° 12′ 29″ Norzh\n1° 30′ 05″ Kornôg / 47.2080555556, -1.50138888889\nbihanañ 2 m — brasañ 33 m\nUr gumun eus Breizh, e departamant al Liger-Atlantel eo Sant-Sebastian-an-Enk (Saint-Sébastien-sur-Loire e galleg), er gevred da gêr Naoned. 24726 den a zo enni ha dre-se eo 5vet kumun an departamant.\nAigne (Enk) a oa an anv ar barrez er penn-kentañ, en XIIIvet kantved (etre 1179 ha 1286).\nEr barrez e oa daou rann: rann (bremañ e Naoned) herberc’hti Sant Jakez, gant ur chapel, ha rann iliz Sant Sebastian. Abaoe ar XIVvet kantved betek an XVIIIvet kantved (1792), ul lec’h pirc’hirinerezh a-enep d'ar vosenn a oa an iliz Sant Sebastian.\nKrouet e voe kumun Sant-Sebastian-an-Enk e 1790 diwar ar barrez katolik. Lakaet e voe da benn Kanton Sant-Sebastian hag e Bann Naoned. E 1800 e voe lakaet en Arondisamant Naoned. Lakaet e voe e Kanton Naoned-4 e 1801 .\nBrezel-bed kentañ: 100 gwaz ag ar gumun a gollas o buhez abalamour d'ar brezel, d.l.e. 3,64 % eus he foblañs e 1911 .\nEil brezel-bed: d'an 21 a viz Even 1940 e voe kaset d'an diaz ur c'harr-nij Potez 63-11 eus an aerlu gall (Armée de l'Air) gant ar "Flak" alaman e Sant-Sebastian-an-Enk; mervel a reas an tri nijour a oa en e vourzh .\nLakaet e voe ar gumun e Kanton Naoned-10 e 1973.\nGant an dekred eus ar 25 a viz C'hwevrer 2014 e voe krouet Kanton Sant-Sebastian-an-Enk en-dro, gant Sant-Sebastian-an-Enk en e benn.\nKentelioù brezhoneg a vez kinniget d'an dud deuet abaoe 2001 gant ar gevredigezh Kentelioù an Noz.\nAr Goulen hag al Liger a gember e Sant-Sebastian.\nFamilh Lyrot de la Patouillère : en XVIIIvet kantved penn-tiegezh ar familh Lyrot a oa an aotrou e Sant-Sebastian (e La Patouillère, La Métairie hag all lec'hiou). Daou ezel eus ar familh zo dibar : François, jeneral en arme ar Vande e 1793 (aet d’an anaon e 1793) ; Philippe-Hervé, mab François, ofiser war vor, e gopr ar Republik.\nPierre Cambronne: jeneral gall, ganet e Naoned d’ar 26 a viz Kerzu 1770 hag aet d’an anaon e Naoned d’ar 29 a viz Genver 1842.\nE Sant-Sebastian a oa tiez d’ar familh Cambronne ha da Bêr Cambronne (La Treille ; La Tullaye, bremañ d'ar c'huzul-kêr; La Baugerie, bremañ skolaj teknikel).\n1809 : Élisa Mercoeur, barzhez.\nKembre Porthcawl 1999\n↑ Cassini - EHESS - Fichenn kumun Sant-Sebastian-an-Enk\nAdtapet diwar « https://br.wikipedia.org/w/index.php?title=Sant-Sebastian-an-Enk&oldid=1879168 »\nDernière modification le 19 Mez 2020, à 20:35\nKemmoù diwezhañ degaset d'ar bajenn-mañ d'an 19 Mez 2020, da 20:35.


Niveradur roman - Wikipedia\n(Adkaset eus Sifroù roman)\nImplijet eo bet an neveradur roman gant Romaned an Henamzer evit skrivañ gant 7 lizherenn hepken an niveroù anterin eus 1 betek e-tro 4000 pe 5000. Ne anavezent ket ar mann avat, pe gentoc’h ne veze ket lakaet niver.\nDornskrid Freigius, 1582\nSkoueriekaet eo bet an niveradur evit an implijoù a-vremañ. Diazezet eo war 3 fennaenn :\nkement lizherenn lakaet a-zehoù d'unan all brasoc’h pe kevatal he zalvoudegezh dezhi hec’h-unan a vez sammet ganti : XI = X + I = 10 + 1 = 11 ;\nkement lizherenn unanenn lakaet diouzhtu a-gleiz d'ul lizherenn all kreñvoc’h he zalvoudegezh a verk e ranker lemel an niver anezhi diouzh an niver a zo war he lerc’h : IX = X - I = 10 - 1 = 9 ;\nbodet eo an talvoudoù en urzh digreskiñ, nemet evit an talvoudoù da lemel diouzh ar reolenn a-us.\n1 Notadur klasel\n4 Skouerioù sifroù roman\n5 Adstummoù krennamzerel\nAros al lestr Cutty Sark, 1869\nI 1 ur biz / ur varrenn\nV 5 un dorn / un ask\nX 10 daou zorn / ur groaz\nL 50 ?\nC 100 Centium (100 e latin)\nD 500 ?\nM 1000 Mille (1000 e latin)\nV 5000 ha + M usskrivet\nMeur a adstumm zo bet koulskoude a-hed an Istor a-raok na vije degemeret ar patrom-mañ, ken war an doare da dresañ an niveroù ha war an doare da jediñ. "Mil" (1000), da skouer, a c’hall bezañ skrivet M (an doare implijetañ) hogen ivez C(I) pe I barrenn.\nAnno Domini 1932\nGant ar reizhiad-mañ e c’haller skrivañ an holl niveroù eus 1 da 3 999. Evit an niveroù brasoc’h ec’h implijer ar varrenn a-led a-us an niver evit merkañ ur feur 1 000 ha div varrenn evit ur feur 1 000 000.\nUnanennoù + 10\n1 = I 11 = XI 10 = X 100 = C 1000 = M\n2 = II 12 = XII 20 = XX 200 = CC 2000 = MM\n3 = III 13 = XIII 30 = XXX 300 = CCC 3000 = MMM\n4 = IV 14 = XIV 40 = XL 400 = CD\nEvit gouzout talvoudegezh un niver skrivet gant sifroù roman e ranker e lenn a-gleiz da zehoù. Mard eo ur sifr brasoc’h eget pe kevatal d'ar sifr a zo war e lerc’h, e sammer anezho o-daou. A-hend-all e vez lamet. War-lerc’h 4000 e kemm ar reolenn. Ne vez ket implijet ar reizhiad dilem evit a miliadoù.\nXIV = 10 - 1 + 5 = 14 (rak I zo bihanoc’h eget V)\nDIX = 500 - 1 + 10 = 509 (rak I zo bihanoc’h eget X)\nMMMMDCCCCLXXXVIII = 4988, an niver roman hirañ hervez an niver a arouezennoù.\nN'eus ket bet graet atav gant ar reolennoù-se, dreist-holl evit an enskrivadurioù : meur a zoare hentenn o deus kenvevet an eil gant eben, evel IIX evit VIII pe VIIII evit IX. N'eus ket re bell zo eo bet stabilaet an doare ober a-vremañ.\nHorolaj alaman, 2006\nImplijet e vez c’hoazh ar sifroù roman hiziv an deiz evit skrivañ anvioù an c’hantvedoù hag ar milvedoù dreist-holl. Da skouer « an XXIvet kantved » hag « an IIIe milved ». Kavet e vez sifroù roman war dremmoù an horolajoù hag an eurieroù ivez. Alies e vez skrivet IIII warno e-lec'h IV evit 4 ; d'ober bravoc’h eo traken : evel-se e vez savet ar pevar sifr kentañ diwar un I hepken (I, II, III ha IIII), ar pevar da heul diwar ur V (V, VI, VII, VIII) hag ar pevar diwezhañ diwar un X (IX, X, XI, XII). Mat eo gouzout ivez eo ken kozh ar skrivadur IIII hag ar marevezh roman hag ez eo bet implijet e-pad pell en enskrivadurioù, e dornskridoù ar Grennamzer hag en embannadurioù klasel a-gevret gant ar skrivadur IV.\nGwechall e veze implijet ar sifroù roman evit merkañ bloaz savidigezh an tiez, dreist-holl ar savadurioù ofisiel pe velestradurel. C’hoarvezout a ra c’hoazh d'an den en em gavout gant sifroù evel-se ouzh talbenn tiez kozh.\nTamm-ha-tamm eo bet dilezet ar sifroù roman hag erlec’hiet int bet gant sifroù anvet « arabek ». Ar re-se a ra gant ur reizhiad dekvedennel. Emsavoc’h eo rak gallout a reer evel-se skrivañ sifroù berroc’h gant a-boan muioc’h a arouezennoù (10 e-lec’h 7), hag e c’heller implijout an niver mann (0) ; ouzhpenn-se e c’heller skrivañ ar sifroù a-steud, ar pezh a aesa kalz ar jediñ war baper.\nSkouerioù sifroù romanAozañ\nAr c’hant niver anterin kentañ skrivet gant sifroù roman\n1975 = MCMLXXV (1000+(1000-100)+(50+10+10)+5)\nUr wech bet diazezet an emglevioù skrivañ e ouezer skrivañ sifroù anterin gant sifroù roman. Ne rae ket jedoniourien gwechall gant an notadur-se evit ober sammadennoù pe liesadurioù avat. Gant abakennoù e veze graet. Gant-se e raent gant un niveradur delec’hiet hep gouzout dezho ha ne welent ket e vije bet tu dezho da implijout an niveradur delec’hiet-se evit skrivañ an niveroù ur wech da vat.\nA-wechoù eo bet disleberet skrivadur ar sifroù roman er Grennamzer.\n4 zo bet skrivet IIII e-lec’h IV, ar pezh a zo un adstumm kozh e gwirionez. Dalc’het eo bet an implij-se en horolajerezh ma vez skrivet IIII evit 4 eur, evit aesaat al lenn war ur skramm ront ha plijout d'ar gweled dreist-holl.\nA 80 da 400 e konter dre ugent, o lakaat ar sifr ugent (XX) da c’hallouder : da lavaret eo IIIIXX evit 4 x 20 = 80 ; e Breizh e veze implijet kalz an doare jediñ dre ugent-se gant an dud betek nevez-tre zo : "c'hwec'h-ugent" a oa 120; "tri-ugent" (60) ha "pevar-ugent" (80) zo chomet bev. E Pariz ez eus un ospital anvet hôpital des Quinze-Vingts ma oa 15 x 20 = 300 gwele er bloaz 1260.\nEvit ar c’hantadoù e c’haller merkañ an niver a gantadoù heuliet gant merker ar c’hantadoù (c pe, el liester ctz evit centz) evel gallouder : 300 a skrived eta IIIc(tz).\nSifroù roman astennet\n1630 en Amsterdam\nE lod skridoù eus ar XVvet kantved hag ar XVIvet kantved ec’h implijer ivez :\nↀ pe (I) evit 1000.\nↁ pe I)) evit 5000.\nↂ pe ((I)) evit 10 000.\nI))) evit 50 000.\n(((I))) evit 50 000.\nMet ne implijer ket an notadur-se evit notenniñ lamadurioù : 4000 a skriver MMMM ha neket MI)).\neo ar pennad-mañ.\narabek – armenianek\nbabilon – sinaek\nkoptek – egiptek\netiopiek – gresianek\ngotek – hebraek\nIndia – japanek\nmaya – mongol\nnesan – roman\nslav – thailandek\nMarteze ez eo bet kaset implijerien an niveradur roman da anavezout lod disoc’hoù dre an eñvor a-benn bezañ gouest da jediñ aesoc’h. Da skouer, mar gouient en a-raok petra a oa liesad XII x XII (= CXLIV, 144) e oa aes dezho dezastum liesad XII dre unan nebeutoc’h pe unan muioc’h.\n(fr) Ifrah, Georges : Histoire universelle des chiffres, levrenn 1, pp. 454–460, Robert Laffont, 1994 (ISBN 978-2-221-05779-7)\n↑ Gwelet ar pennad Steradurezh hollek.\n↑ Pe tenn eeun, testeniekaet abaoe an Henamzer.\n↑ Diwallit ! Kudennoù zo gant merdeerioù Internet zo evit diskouez an arouezennoù unicode.\nAdtapet diwar « https://br.wikipedia.org/w/index.php?title=Niveradur_roman&oldid=1972795 »\nDernière modification le 6 Meu 2022, à 08:37


Blackfire - Wikipedia\nBlackfire zo ur strollad sonerien navajo, er Stadoù-Unanet, hag a ra sonerezh punk rock koulz ha hini hengounel. Daou vreur (Clayton ha Klee Benally) hag o c'hoar (Jenada) zo e-barzh. Krouet e oa bet e fin ar bloavezhioù 1980. Stourm a reont evit gwirioù ar pobloù amerindian.\nKemennadennoù kreñv a vez displeget en o c'hanaouennoù a-enep gwask ar gouarnamant, cheñchamant lec'h ar poblañsoù henvroat, hag all.\nE 2007 o doa enrollet ur bladenn anvet [Silence] is a weapon hag he doa graet berzh. Div bladenn zo, unan hengounel hag unan punk rock. E-kerzh an hañv 2009 o doa graet un droiad e Breizh gant ar strollad Les Ramoneurs de Menhirs da-geñver un dek sonadeg bennak.\n(en) Lec'hienn ofisiel Blackfire\nAdtapet diwar « https://br.wikipedia.org/w/index.php?title=Blackfire&oldid=1524167 »\nKemmoù diwezhañ degaset d'ar bajenn-mañ d'an 15 Eos 2013, da 16:15.


Aoraki - Wikipedia\nAoraki, pe Menez Cook\nAoraki pe Menez Cook (Mount Cook e saozneg) eo ar menez uhelañ e Zeland-Nevez (3 754 metr). Unan eus kernioù Alpoù ar Su eo, en aradennad-venezioù en em astenn a-hed aod kornôg Enez ar Su. Mont a ra kalzik a douristed da ergerzhet ar menez-se ha plijout a ra ivez d’ar grimperien menezioù arroutet-mat. Er menez Aoraki emañ ar skorneg Tasman er reter hag ar skorneg Hooker er c’hornôg.\nDave a ra an anv maoriek Aoraki d’un den e mojennoù Maoried Enez ar Su. Gant ar Saoz John Lort Stokes e voe anvet Mount Cook en enor d’an ergerzher James Cook, a voe an Europad kentañ oc’h ergerzhet trowardroioù Enez ar Su (hogen James Cook ne dostaas ket d’ar menez-se, pa oa o vageal).\nE 1894, evit ar wech kentañ, savas tri den, Tom Fyfe, George Graham ha Jack Clarke, betek penn uhelañ ar menez.\nAbaoe 1998 e vez graet ent-ofisiel gant an anv “Aoraki/Mount Cook“ da envel anezhañ, diwar an anv maoriek hag an anv saoznek.\nAdtapet diwar « https://br.wikipedia.org/w/index.php?title=Aoraki&oldid=1851873 »


Loch Cairlinn - Wikipedia\nLoch Cairlinn, gant ar Beanna Boirche en diabell\nLoch Cairlinn zo ur vorlenn e biz Iwerzhon, etre kontelezh An Dún en hanternoz ha kontelezh Lú er c'hreisteiz. En em deurel a ra an Rí (Newry River) ha kanol An tIúr e goueled al loc'h-se, tra m'eo digor war ar mor e tu ar mervent. Ur seurt fjord eo Loch Cairlinn, evel Loch Súilí hag An Caoláire Rua.\nE tu an hanternoz emañ kêrioù An Phointe ha Ros Treabhair, e-harz menezioù ar Beanna Boirche. E tu ar c'hreisteiz emañ kêrioù Ó Méith, Cairlinn hag An Grianfort e-harz menezioù all, Sléibhte Cuailgne, e kontelezh Lú.\nDont a ra an anv saoznek Carlingford diwar an anv norsek Kerlingfjǫrðr. En iwerzhoneg e oa anvet gwechall Cuan Snámh-Aighneach, Snámh-Aighneach pe Cuan Cairlinne.\nAdtapet diwar « https://br.wikipedia.org/w/index.php?title=Loch_Cairlinn&oldid=1856769 »\nKemmoù diwezhañ degaset d'ar bajenn-mañ d'an 17 Du 2019, da 21:19.


Ben-Ami Koller - Wikipedia\nBen-Ami Koller zo ul livour gall, a orin eus Roumania, ganet d'an 14 a viz Mae 1948 en Oradea (Roumania) ha marvet d'an 15 a viz Kerzu 2008 e Montreuil (Bro-C'hall). Kelenner war al liverezh e oa .\nEntanet-bras gant al liverezh hag an treserezh e oa bet abaoe e youankiz. Studioù war an arzoù-kaer e Bukarest en doa graet. Un nebeud bloavezhioù war-lerc'h ec'h eas da vevañ da Israel. Arruout a reas e Bro-C'hall e 1981. Awenet e oa bet, a-hed e vuhez, gant korf an dud. E fin e vuhez e savas taolennoù difetis kentoc'h.\nE Bro C'hall hag e meura vro all e kaver e oberennoù.\nGwivan ofisiel: http://www.benamikoller.com/\n↑ (fr) Jean-Noël Cuénod, « Un peintre majeur n’est plus: Ben-Ami Koller », La Tribune de Genève, 18 Kerzu 2008.\nAdtapet diwar « https://br.wikipedia.org/w/index.php?title=Ben-Ami_Koller&oldid=1797806 »\nLivourien c'hall an XXIvet kantved\nKemmoù diwezhañ degaset d'ar bajenn-mañ d'an 16 Mez 2018, da 18:17.


Ai‘ta! » Devomp ar Vonreizh !\nRak ne chomimp ket mut !\nO paouez embann un diviz grevus-kenañ a-enep d’ar brezhoneg emañ Kuzul Bonreizh ar Stad C’hall.\n9 den, nann dilennet ha gant liamm ebet gant hor yezhoù, o deus dibabet e Pariz lakaat mellad 2 ar Vonreizh (« Ar galleg eo yezh ar Republik ») da dalvezout en un doare anterinour. Degas a reomp da soñj eo bet kaset an amoug-se gant ar gouarnamant C’hall hag eo dre ma ‘z eo bet gortozet betek an devezh diwezhañ gant Prezidant ar Republik en deus gellet bezañ kemeret e kont. Ouzhpenn-se n’o deus ket gellet ar re a zoug al lezenn difenn anezhi dirak ar C’huzul Bonreizh. Hag evit klozañ eo meneget e mellad 62 ar Vonreizh : « N’eus ket tu sevel un amoug a-enep divizoù ar C’huzul Bonreizh. Lakaet e vezont da dalvezout d’ar galloudoù publik ha d’an holl aotrouniezhioù melestradurel ha barnerezhel ».\nA-enep Gwirioù bugel-den hag enep-demokratel eo an diviz-se. Gant holl gannaded⋅ezed Breizh eo bet votet lezenn Molac ha 73 % eus ar vretoned ha bretonezed a fell dezho e vefe kelennet muioc’h ar brezhoneg er skol (S.o. studiadenn sokio-yezhoniel 2018 ).\nTud all a ziviz evidomp neuze ! An dra nemetañ a fell deomp koulskoude a zo gellet komz hor yezh, an hini bet treuzkaset deomp gant hor c’herent pe desket ganeomp er skol, ha treuzkas anezhi d’hor bugale. Ne c’houlennomp rediañ den ebet da gomz brezhoneg, na tennañ gwir pe frankiz ebet da zen.\nMaez-lezenn eo deuet ar skolioù Diwan da vezañ eta ! Difennet eo pedagogiezh ar soubidigezh, da lavaret eo an doare efedus nemetañ evit mestroniañ ar brezhoneg, ouzhpenn ar galleg ha yezhoù all, en ur gevredigezh holl-c’halleg. Dont a ra ar Stad C’hall da zistruj ar pezh a gerzh gant Diwan abaoe 1977. Pelloc’h ez a c’hoazh, difennet eo komz brezhoneg e savadurioù ar skolioù hag er melestradurezhioù. Difennet eo reiñ anvioù brezhoneg d’hor bugale. Met ar brezhoneg n’eo nag al latin, nag an henc’hresianek ! Da betra kelenn anezhañ ma ne c’hell bezañ komzet na skrivet e pep tachenn ar vuhez. Drailhus e vo diviz ar Stad C’hall. Mirout a raio ar brezhoneg da vezañ implijet war ar pemdez. Degas a ra da soñj deomp e mareoù gwashañ an trede Republik, da vare an trevadennerezh, pa voe klasket ez-ofisiel distruj hor yezhoù ha pa voe pinijennet hon hendadoù peogwir o doa komzet o yezh vamm.\nSklaer eo neuze abaoe an 21 a viz Mae ne c’hell ket ar brezhoneg kaout un dazont gant ar Vonreizh e-giz m’emañ. Bevañ a raimp ni, e-giz m’emaomp, pe ar Vonreizh a raio. Ha ne serrimp ket hor beg ! Ret eo neuze reiñ ur statud ofisiel d’ar brezhoneg.\nD’al lezenn eo d’en em azasaat d’ar pezh a zo reizh, n’eo ket ar c’hontrol. Diazez ar c’hevredigezhioù demokratel eo. Ne c’hell ket Bonreizh ar Stad trevadennour gall chom e-giz m’emañ.\nIngal eo bet kemmet dija. 18 gwech abaoe ma ‘z eo bet ouzhpennet « Ar galleg eo yezh ar Republik » er mellad 2 e 1992. Implijet eo bet ar mellad-se e 1999 dija evit na vefe ket kadarnaet Karta Europa ar yezh rannvro pe minorel, e 2002 a-enep Diwan, e 2006 evit difenn an tahitianeg hag hiziv a-enep 75 yezh vinorelaet e Frañs.\nDaoust da se, n’eo ket eus Pariz e teuio an diskoulm en he fezh. Degas a reomp da soñj da zilennidi ha dilennadezed ar Vro o dever e-keñver hor yezh. Ret eo da bep strollegezh (kumun, etrekumuniezh, departamant, rannvro) lakaat gwir bolitikerezhioù yezh e pleustr !\nEvit enebiñ ouzh tagadennoù ar Stad C’hall hag ouzh gwander ar politikerezhioù yezh e c’halvomp an holl dud a fell dezho un dazont evit ar brezhoneg hag e c’hellfemp implij hor yezh er vuhez pemdeziek, mont da vanifestiñ e Gwengamp d’ar Sadorn 29 a viz Mae adalek 1e30 g.m.\nPediñ a reomp ac’hanoc’h ivez da zegas peadra da zeviñ en un doare arouezius ar Vonreizh e-pad ar vanifestadeg, evit ma c’hello bezañ savet en-dro en un doare demokratel hag evit ma c’hello ar brezhoneg bevañ.\n« Manifestadeg e Gwengamp d’an 29 a viz Mae!\n“Breizh Washing” Loïg Chesnais-Girard: Ur c’hazetenner galvet d’an archerdi ! »


Mouster-al-Loc'h - Wikipedia\nUr pennad mouster zo ivez.\nPorzh ar metanlistri hag aerborzh Sant-Nazer - Mouster.\nMouster-al-Loc'h (pennlec'h) betek 2015, Sant-Nazer-2 abaoe 2015\nTolpad-kêrioù Rannvro Sant-Nazer hag Aber\n7 148 ann. (2018)\n47° 19′ 45″ Norzh\n2° 08′ 52″ Kornôg / 47.3291666666667, -2.14777777777778\nbihanañ 0 m — brasañ 15 m\nMouster-al-Loc'h, (Montoir-de-Bretagne e galleg, Montoér e gallaoueg) a zo ur gumun a Vreizh, e Liger-Atlantel, e gevred ar vro. Pennlec'h Kanton Mouster-al-Loc'h, bet dilamet e 2015, e oa.\n1.2.1 Kumunioù nevez krouet diwar lodennoù eus Mouster-al-Loc'h\n1.2.2 Brezel-bed kentañ\n1.2.3 Eil Brezel-bed\n1.2.4 Kemm kanton\n3.1 Bez ar C'hommonwealth e bered ar gumun\n5 Emdroadur ar boblañs abaoe 1793\nKrouet e voe kumun Mouster-al-Loc'h e 1790 diwar ar barrez katolik. Lakaet e voe da benn Kanton Mouster-al-Loc'h hag e Bann Gwenrann. E 1800 e voe lakaet en Arondisamant Savenneg. E 1801 e voe lakaet e Kanton Sant-Nazer .\nKumunioù nevez krouet diwar lodennoù eus Mouster-al-Loc'hAozañ\n1913: Trinieg ;\n1925: Sant-Maloù-Gwersac'h .\nEtre 157 ha 160 gwaz ag ar gumun a gollas o buhez abalamour d'ar brezel, d.l.e 1,46% eus ar boblañs e 1911 .\nUr milour bet ganet e Mouster-al-Loc'h a voe fuzuilhet gant al lu gall e 1916.\nD'ar 25 a viz Gouere 1944 e kouezhas un nijerez (Avro Lancaster III marilhet LM643 ha kodet PG-E) eus aerlu ar Rouantelezh-Unanet (Royal Air Force) e Mouster-al-Loc'h; mervel a reas he seizh nijour, unan anezhe a voe douaret e bered ar gumun, unan all e Pornizh hag ar re all e bered ar Baol-Skoubleg .\nLakaet e voe ar gumun da benn Kanton Mouster-al-Loc'h pa voe adsavet e 1973.\nLakaet e voe ar gumun e Kanton Sant-Nazer-2 pa voe diskaret Kanton Mouster-al-Loc'h e 2014 .\nKarrnijour e oa. Marvet eo d'ar 25 a viz Gouere 1944 pa gouezhas e garr-nij (Lancaster III marilhet LM643 ha kodet PG-E) e kumun Mouster-al-Loc'h, e-pad an Eil Brezel-bed.\nAr stêr Brived a gember gant al Liger etre Sant-Nazer ha Mouster-al-Loc'h.\nArmand Théophile Juin, 25 bloaz, ganet e Mouster-al-Loc'h, soudard er 64vet Rujumant Troadegiezh, fuzuilhet e Sainte-Menehould gant al lu gall d'ar 5 a viz Mezheven 1916 e-pad ar Brezel-bed kentañ evit bout «en em ravoltet».\n↑ A oa Mouster-Naoned e Geriadur Hemon-Huon, e 1978 evel e 1993.\n↑ Cassini - EHESS - Fichenn kumun Mouster-al-Loc'h\n↑ Cassini - EHESS - Fichenn kumun Trinieg\n↑ Cassini - EHESS - Fichenn Sant-Maloù Gwersac'h\n↑ Les soldats de Loire Inférieure – Plakennoù en iliz katolik ha studiadenn gant Association de Généalogie de Saint Nazaire\n↑ Pertes RAF, département de la Loire-Atlantique\nMouster-al-Loc'h war al lec'hienn Geobreizh\nAdtapet diwar « https://br.wikipedia.org/w/index.php?title=Mouster-al-Loc%27h&oldid=1773059 »\nDernière modification le 19 Her 2017, à 12:38\nKemmoù diwezhañ degaset d'ar bajenn-mañ d'an 19 Her 2017, da 12:38.


Tritiom - Wikipedia\nAnv, Simbol tritiom, 3H\nBezañs naturel roudoù\nhanter-vuhez 12,32 vloaz\nProdu an dezintegradur heliom-3\nMas atomek 3,0160492 u\nReveur a energiezh 14949,794 ± 0,001 keV\nEnergiezh eread 8481,821 ± 0,004 keV\nDezintegradur beta 0,018590\nAn tritiom (T pe 3H) zo un izotop eus an hidrogen. 1 proton ha 2 neutron a zo dezhañ.\nN'eo ket stabil. Setu ez eo radioaktivel. Embann a ra ur skinadur beta (ß-) tra m'en em dreuzfurm en heliom-3 (3He). E beriodenn pe hanter-vuhez zo kevatal da 12,3 vloaz.\nEn temperadurioù boas ez eus ur gaz eus an tritiom (HT pe T2). E bezañs oksigen e produ dour tritiet (HTO) dioutañ e-unan.\nBez' ez eus tritiom en natur. Fardet eo e-barzh an aergelc'h dre interaktadur ar skinadur kosmek gant nukleüsoù natriom, oksigen hag argon a zo anezho e gwiskadoù uhelañ an aergelc'h. En em gavout a ra war al leur gant an dourioù glav.\nProduet e vez an tritiom gant mab-den ivez :\ngant an arnodoù termonukleel ez eus bet lakaet ur c'hementad tritiom en aergelc'h 100 gwezh brasoc'h eget gant an aktivelezh naturel (mammenn : CRIIRAD).\nproduet e vez tritiom gant reaktorioù atomek ar c'hreizennoù nukleel. En em gavout a ra en danvez loskus « uzet » ha dilaosket e vez al lodenn vrasañ anezhañ e-pad treterezh an danvez loskus-se.\nGraet e vez gant an tritiom er bombezennoù nukleel, dre ober implij eus ar fuzion tritiom-tritiom pe tritiom-deuteriom. A-benn nebeut e vo graet gantañ er reaktor fuzion nukleel ITER da zont.\nNebeut a skinadur beta a vez embannet gant an tritiom. Koulskoude eo anavezet e-giz kañserigenek. Intrañ a ra ar c'horf dre sunadur, dre euvradur a-dreuz ar c'hroc'hen pe dre lonkadur. Buan en em vesk an dour tritiet gant holl dour ar c'horf. Hervez ur studiadenn kaset gant an AIEA e vez kalz radiotoksekoc'h an dour tritiet (25 000 gwezh !) eget ar stumm gazus anezhañ.\nGant an industriezh nukleel e vez sellet ouzh an tritiom evel nann dañjerus : uzin adtretiñ La Hague zo bet aotreet dileuskel 7 000 TBq (terabecquerel) bep bloaz er stumm dourennek ha 2 200 TBq bep bloaz er stumm gazus. Er bloaz 2002 he deus dilaosket a-getep 11 900 TBq ha 63,2 TBq (mammenn COGEMA).\nKudennoù a vez degaset gant treterezh an tritiom. Diaes ha koustus eo dispartiañ an tritiom diouzh an aer. Ouzhpenn se eo diaes-kenañ da vagazennañ. An disterañ spluiuster a ro an tu dezhañ da zileuskel. Akomotoc'h eo gant an industriezh dileizhañ ha strewiañ anezhañ e-barzh dourioù Mor Breizh, er mod-se e vez feurioù izeloc'h a vecquerel dre litr sañset.\nE vas atomek zo 3,016.\nAdtapet diwar « https://br.wikipedia.org/w/index.php?title=Tritiom&oldid=1908284 »\nKemm diwezhañ d'an 4 Eos 2021 da 11:19\nKemmoù diwezhañ degaset d'ar bajenn-mañ d'an 4 Eos 2021, da 11:19.